Κυρίες και κύριοι συνάδελφοι, αρχίζει η συνεδρίαση. Εισερχόμαστε στην ανάγνωση των ΑΝΑΦΟΡΩΝ Παρακαλείται ο Γραμματέας της Βουλής κ. Βασίλειος Τσίρκας, Βουλευτής Άρτας, να αναγνώσει τις αναφορές προς το Σώμα.
Ανακοίνωση αναφορών της 15ης Μαΐου 2015. Ο Βουλευτής κ. Θεόδωρος Παραστατίδης κατέθεσε αναφορά προς τον Υπουργό Πολιτισμού, Παιδείας και Θρησκευμάτων, με θέμα τον έλεγχο νομιμότητας σε διαδικασία κρίσης για τη βαθμίδα Επίκουρου Καθηγητή στο ΑΠΘ. Ο Βουλευτής του ΣΥΡΙΖΑ Νομού Κιλκίς κ. Θεόδωρος Παραστατίδης καταθέτει την αναφορά με αφορμή την επιστολή προς το γραφείο του, του κ. Φώτη Δημητριάδη, ιατρού ουρολόγου, Λέκτορος Ουρολογικής Κλινικής του Πανεπιστημίου Tottori της Ιαπωνίας, που συμμετείχε το 2014 στις κρίσεις για τη βαθμίδα του Επίκουρου Καθηγητή στο ΑΠΘ, και παρακαλεί για τη διενέργεια ελέγχου νομιμότητας εντός εξαμήνου, όπως ορίζει ο νόμος, από τις υπηρεσίες του Υπουργείου, έπειτα από αίτηση ένστασης που κατέθεσε ο ενδιαφερόμενος. Επισημαίνεται η αναγκαιότητα εξέτασης τού ως άνω ζητήματος, προκειμένου να διαπιστωθούν παρατυπίες που ενδεχομένως υπήρξαν κατά τη διαδικασία των κρίσεων και να αρθεί η αδικία. Οι Βουλευτές κ. Σάκης Βαρδαλής και κ. Ελένη Γερασιμίδου κατέθεσαν αναφορά προς τον Υπουργό Πολιτισμού, Παιδείας και Θρησκευμάτων, σχετικά με επιστολή του Σωματείου των Εργαζομένων του Κρατικού Θεάτρου Βορείου Ελλάδος, με την οποία ζητείται να τους καταβληθούν άμεσα τα δουλευμένα και οι καθυστερούμενες αποδοχές, καθώς και να δοθεί επαρκής κρατική χρηματοδότηση με βάση τις ανάγκες για την απρόσκοπτη λειτουργία του οργανισμού. Ο Βουλευτής κ. Βασίλειος Κεγκέρογλου κατέθεσε αναφορά προς τον Υπουργό Πολιτισμού, Παιδείας και Θρησκευμάτων, σχετικά με την ψήφιση πολυνομοσχεδίου για την παιδεία. Ο Βουλευτής κ. Γεώργιος Αμυράς έχει καταθέσει αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, με θέμα: «Ορισμός νέου Διοικητικού Συμβουλίου της εταιρείας ΕΚΧΑ Α.Ε.». Διαβιβάζεται το δελτίο Τύπου του Επαγγελματικού Σωματείου Τεχνικών Επιστημόνων Κτηματολογίου, σύμφωνα με το οποίο η μη τήρηση της προβλεπόμενης διαδικασίας συγκρότησης του Διοικητικού Συμβουλίου ως προς τον ορισμό εκπροσώπου των εργαζομένων εγείρει ερωτήματα περί σκοπιμότητας, αλλά και εγκυρότητας των αποφάσεων και αναμένονται ενέργειες και απαντήσεις. Ο Βουλευτής κ. Βασίλειος Κεγκέρογλου κατάθεσε αναφορά προς τον Υπουργό Οικονομίας, Υποδομών, Ναυτιλίας και Τουρισμού, τον Υπουργό Εσωτερικών και Διοικητικής Ανασυγκρότησης και τον Υπουργό Παραγωγικής Ανασυγκρότησης, Περιβάλλοντος και Ενέργειας, με θέμα την επιχορήγηση του Δήμου Βιάννου λόγω των θεομηνιών του Ιανουαρίου και Φεβρουαρίου 2015. Η Βουλευτής κ. Σταυρούλα Ξουλίδου κατέθεσε αναφορά προς τον Υπουργό Εσωτερικών και Διοικητικής Ανασυγκρότησης σχετικά με το αναχρονιστικό σύστημα και τον τρόπο διενέργειας των προαγωγικών εξετάσεων αρχιφυλάκων και αξιωματικών ΤΕΜΑ. Η αναφορά σχετίζεται με την επιστολή της Συνδικαλιστικής Κίνησης Αστυνομικών Υπαλλήλων Θεσσαλονίκης σχετικά με το σύστημα και τον τρόπο διενέργειας των προαγωγικών εξετάσεων αρχιφυλάκων και αξιωματικών ΤΕΜΑ. Ο Βουλευτής κ. Γεώργιος Δημαράς κατέθεσε αναφορά προς τον Υπουργό Εσωτερικών και Διοικητικής Ανασυγκρότησης, με θέμα: «Ενέργειες του Αναπληρωτή Υπουργού Προστασίας του Πολίτη για την προστασία των πεζών και ποδηλατών». Σχετίζεται με επιστολή του Συλλόγου «ΠΕΖΗ», κίνηση για τα δικαιώματα των πεζών, με θέμα τις ενέργειες του Αναπληρωτή Υπουργού Προστασίας του Πολίτη για την προστασία πεζών και ποδηλατών, στην οποία τονίζονται τα προβλήματα που αντιμετωπίζουν οι πεζοί και ερωτάται ο αρμόδιος Υπουργός για τα μέτρα που θα λάβει για να βελτιωθεί η κατάσταση. Η Βουλευτής κ. Ευαγγελία Βαγιωνάκη κατέθεσε αναφορά προς τον Υπουργό Οικονομικών, με θέμα: «Πρόταση απαλλαγής προστίμων σε πιστωτικές ή μηδενικές δηλώσεις εισοδήματος δικαιούχων προνοιακών επιδομάτων». Η αναφορά σχετίζεται με επιστολή του Συλλόγου Αδειούχων Λογιστών - Φοροτεχνικών - Ελευθέρων Επαγγελματιών του Νομού Χανίων, με θέμα «Πρόταση απαλλαγής προστίμων σε πιστωτικές ή μηδενικές δηλώσεις εισοδήματος δικαιούχων προνοιακών επιδομάτων». Επισημαίνονται οι στρεβλώσεις που προκαλούνται κατά τη διεκπεραίωση υποθέσεων που σχετίζονται με την επιτυχή λήψη προνοιακών επιδομάτων από τους δικαιούχους, λόγω εκκρεμοτήτων του παρελθόντος, οι οποίες προέκυψαν ένεκα οικονομικής τους αδυναμίας. Ο Βουλευτής κ. Ανδρέας Μιχαηλίδης έχει καταθέσει αναφορά προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα την ενεργοποίηση διαδικασιών κατάρτισης Ετήσιου Κυλιόμενου Πίνακα Κατάταξης Ανέργων, στο πλαίσιο πρόσληψης προσωπικού για εκτέλεση έργων αυτεπιστασίας, στην οποία απαιτείται η ενεργοποίηση των οριστικών ετήσιων κυλιόμενων πινάκων κατάταξης ανέργων του ΟΑΕΔ. Ο Βουλευτής κ. Ιωάννης Βρούτσης έχει καταθέσει αναφορά προς τον Υπουργό Υγείας με θέμα την επανεξέταση του προγράμματος εργαζομένων στο ΕΚΑΒ Μυκόνου. Κατατίθεται συνημμένα έγγραφο με αριθμό 3513/5-5-2015 του Δήμου Μυκόνου ως αναφορά. Οι Βουλευτές κ.κ. Χρήστος Κατσώτης, Σάκης Βαρδαλής και Γιώργος Λαμπρούλης έχουν καταθέσει αναφορά προς τον Υπουργό Υγείας, με θέμα την επιστολή του Πανελλήνιου Συλλόγου Μεταμοσχευμένων Καρδιάς - Πνεύμονα, με την οποία ζητούν την ικανοποίηση του αιτήματός τους για εξομοίωσή τους με μεταμοσχευμένους νεφρών, καθώς και νεφροπαθείς σε τελικού σταδίου νεφρική ανεπάρκεια και παροχή ανάλογων διευκολύνσεων. Οι Βουλευτές κ. Σάκης Βαρδαλής και κ. Ελένη Γερασιμίδου έχουν καταθέσει αναφορά προς τον Υπουργό Υγείας, σχετικά με κείμενο με τις προτάσεις του Εργασιακού Σωματείου ΕΚΑΒ Κοζάνης Δυτικής Μακεδονίας, για την κάλυψη των συνεχώς αυξανόμενων αναγκών προνοσοκομειακής φροντίδας της Περιφέρειας Δυτικής Μακεδονίας. Οι Βουλευτές κ.κ. Γιώργος Μαρίνος, Γιάννης Γκιόκας και Χρήστος Κατσώτης έχουν καταθέσει αναφορά προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανακοίνωση του Συνδικάτου Τροφίμων και Ποτών Εύβοιας - Βοιωτίας, με την οποία ζητούν την ανάκληση της απόλυσης συνδικαλίστριας από την επιχείρηση «ΝΗΡΕΑΣ» στην Εύβοια. Οι Βουλευτές κ. Σάκης Βαρδαλής και κ. Ελένη Γερασιμίδου έχουν καταθέσει αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, με θέμα την επιστολή αχλαδοπαραγωγών της ποικιλίας κρυστάλια στην περιοχή Γιαννιτσών, οι οποίοι ζητούν να αποζημιωθούν για τις ζημιές που υπέστησαν οι καλλιέργειές τους από τον παγετό στις 4-4-2015. Ο Βουλευτής Αχαΐας κ. Νικόλαος Νικολόπουλος κατέθεσε αναφορές προς τον Υπουργό Παραγωγικής Ανασυγκρότησης, Περιβάλλοντος και Ενέργειας, με θέμα: «Προτάσεις της Πανελλήνιας Συνομοσπονδίας Ενώσεων Αγροτικών Συνεταιρισμών για τα κλαδικά τους ζητήματα». Προς τον Πρωθυπουργό και τον Υπουργό Πολιτισμού, Παιδείας και Θρησκευμάτων, αίτημα πολίτη για την προώθηση της θεσμοθέτησης της διδασκαλίας των Ιταλικών στα σχολεία από πτυχιούχους Ιταλικής Φιλολογίας. Προς τον Υπουργό Πολιτισμού, Παιδείας και Αθλητισμού, αίτημα της Ανώτατης Συνομοσπονδίας Πολυτέκνων για την επίλυση του ζητήματος για ευνοϊκές μετεγγραφές, όσον αφορά στους ίδιους τους προστάτες πολύτεκνων οικογενειών και στα τέκνα τους, στο μέτρο που έχει προκύψει επί του θέματος απόφαση του Συμβουλίου της Επικρατείας, η οποία τους δικαιώνει. Προς τον Υπουργό Εθνικής Άμυνας, αίτημα του Προέδρου της Ένωσης Στρατιωτικών Περιφέρειας Ηπείρου για ίση μισθολογική μεταχείριση του προσωπικού Ενόπλων Δυνάμεων, που αφορά αμοιβή έναντι εκτέλεσης της κανονικής οκτάωρης υπηρεσίας. Προς τον Υπουργό Πολιτισμού, Παιδείας και Θρησκευμάτων, αίτημα της Πανελλήνιας Ένωσης Τεχνολόγων Εκπαιδευτικών Εργαστηριακών Μαθημάτων, οι οποίοι επισημαίνουν την ανάγκη να αποκτήσουν τα μέλη της το δικαίωμα συμπερίληψης στους υποψηφίους για τη θέση Διευθυντή στα οικεία λύκεια δευτεροβάθμιας εκπαίδευσης και να μην αποκλείονται από σχετικές διαδικασίες. Προς τους Υπουργούς Υγείας και Εσωτερικών και Διοικητικής Ανασυγκρότησης, δημοσίευμα που αφορά την καταγγελία των δημοτικών υπαλλήλων αποκομιδής απορριμμάτων του Δήμου Πατρέων, για νοσοκομειακά απόβλητα στους πράσινους κάδους. Προς τον Υπουργό Υγείας, σχετικά με δημοσίευμα που αφορά το Σωματείο Εργαζομένων του νοσοκομείου, αλλά και θεσμικών φορέων της Αχαΐας, σχετικά με την έναρξη λειτουργίας του ανακαινισμένου επταώροφου κτηρίου του Νοσοκομείου «ΑΓΙΟΣ ΑΝΔΡΕΑΣ». Προς τους Υπουργούς Οικονομίας, Υποδομών, Ναυτιλίας και Τουρισμού, Εσωτερικών και Διοικητικής Ανασυγκρότησης και Παραγωγικής Ανασυγκρότησης, Περιβάλλοντος και Ενέργειας, δημοσίευμα που αφορά την άμεση κατεδάφιση του επικίνδυνου στεγάστρου του παλιού λιμανιού Πάτρας. Προς τον Υπουργό Εσωτερικών και Διοικητικής Ανασυγκρότησης, δημοσίευμα που καταγγέλλει την επικινδυνότητα των περισσότερων παιδικών χαρών της Πάτρας. Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, δημοσίευμα που αφορά αιτήματα του Εμποροεπαγγελματικού Συλλόγου Κεφαλλονιάς - Ιθάκης σχετικά με την κατοχύρωση της κυριακάτικης αργίας και άλλα επίκαιρα εργασιακά ζητήματα. Προς τον Υπουργό Εσωτερικών και Διοικητικής Ανασυγκρότησης και τον Υπουργό Παραγωγικής Ανασυγκρότησης, Περιβάλλοντος και Ενέργειας αίτημα των κατοίκων της περιοχής Ζαρουχλέικων, οι οποίοι επισημαίνουν τον κίνδυνο για τη δημόσια υγεία από την αυθαίρετη τοποθέτηση κεραίας κινητής τηλεφωνίας σε απόσταση εκατό μέτρων από τα υπάρχοντα σχολεία. Προς τον Υπουργό Πολιτισμού, Παιδείας και Θρησκευμάτων αίτημα της Πανελλήνιας Ένωσης Εκπαιδευτικών Λειτουργών Φυσικής Αγωγής για την αύξηση των διδασκόμενων ωρών του μαθήματος Φυσικής Αγωγής στην πρωτοβάθμια και δευτεροβάθμια εκπαίδευση. Προς τον Υπουργό Πολιτισμού, Παιδείας και Θρησκευμάτων σχετικά με τις προτάσεις πολίτη για την αντιμετώπιση της βίας στον αθλητισμό. Προς τον Υπουργό Οικονομικών αίτημα του Ινστιτούτου Καταναλωτών Κορινθίας για τη λήψη ειδικών πρωτοβουλιών όσον αφορά στα θέματα λειτουργίας των τραπεζών, στη διαχείριση ληξιπρόθεσμων οφειλών των κόκκινων τραπεζικών δανείων και της διαχείρισης οφειλών των πολιτών προς αποφυγή αύξησης πλειστηριασμών και εξαθλίωσης μικροεισοδηματιών.
Κύριε Τσίρκα, μισό λεπτό, παρακαλώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και δύο εκπαιδευτικοί συνοδοί τους από το 130ο Δημοτικό Σχολείο Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίστε, κύριε Τσίρκα.
Προς τον Υπουργό Υγείας αίτημα πολίτη για την απόδοση διευκρινίσεων από τον αρμόδιο Υπουργό για το υφιστάμενο καθεστώς συνεργασίας γερμανικής εταιρείας με ρόλο προμηθευτή στο Εθνικό Σύστημα Υγείας. Προς τον Υπουργό Οικονομίας, Υποδομών, Ναυτιλίας και Τουρισμού αίτημα των εμπλεκόμενων σωματείων στα της λειτουργίας της διώρυγας Κορίνθου για διερεύνηση από την αρμόδια πολιτική ηγεσία περί ορθότητας ή μη της οικονομικής διαχείρισης, όπως αυτή ασκείται από την οικεία διοίκηση. Προς τους Υπουργούς Υγείας, Οικονομίας, Υποδομών, Ναυτιλίας και Τουρισμού αίτημα του Σωματείου Εργαζομένων «Ο ΙΠΠΟΚΡΑΤΗΣ» για τη διερεύνηση προθέσεων για σχετικούς χειρισμούς από μέρους του αρμοδίου Υπουργού επί σειράς σοβαρών λειτουργικής φύσης ζητημάτων και προβλημάτων που αφορούν τη λειτουργία του Γενικού Νοσοκομείου Πατρών. Προς τον Υπουργό Εθνικής Άμυνας και Οικονομικών αίτημα της Πανελλήνιας Ομοσπονδίας Ενώσεων Στρατιωτικών για την απόδοση διευκρινίσεων περί συνεπειών που θα προκληθούν με τη μεταφορά διαθέσιμων από φορείς της γενικής κυβέρνησης στην Τράπεζα της Ελλάδας. Προς τον Πρωθυπουργό και τους Υπουργούς Εσωτερικών και Διοικητικής Ανασυγκρότησης, Οικονομίας, Υποδομών, Ναυτιλίας και Τουρισμού, Οικονομικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης αίτημα πολίτη για τη λήψη πρωτοβουλιών από μέρους της Κυβέρνησης για πολιτειακές αλλαγές όσο και για θεσμικές αναδιοργανώσεις σχετικά με τις αρμοδιότητες των ως άνω Υπουργείων. Προς τον Υπουργό Υγείας και τον Υπουργό Οικονομικών επισήμανση του Ιατρικού Συλλόγου Πατρών για την ανάγκη παροχής λύσεων για το ζήτημα έλλειψης ρευστότητας του ΕΟΠΥΥ προς αποφυγή επερχόμενης χρεοκοπίας του και της κατά συνέπεια ρήξης των σχέσεων με τους επαγγελματίες ιατρούς. Προς τους Υπουργούς Υγείας, Πολιτισμού, Παιδείας και Θρησκευμάτων, Οικονομικών, Εσωτερικών και Διοικητικής Ανασυγκρότησης αίτημα της Εθνικής Συνομοσπονδίας Ατόμων με Αναπηρία για τη συνέχιση της λειτουργίας όλων των Κέντρων Δημιουργικής Απασχόλησης Παιδιών με Αναπηρία ΚΔΑΠ - ΜΕΑ και των Κέντρων Ημερήσιας Φροντίδας Ηλικιωμένων (ΚΗΦΗ) τον ερχόμενο Σεπτέμβριο. Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης δημοσίευμα που αφορά ανακοίνωση του Εργατοϋπαλληλικού Κέντρου Πάτρας, το οποίο αιτείται περισσότερους ελέγχους από το ΣΕΠΕ στις επιχειρήσεις, λόγω αύξησης των εργατικών ατυχημάτων στα εργοτάξια και της παράνομης δωδεκάωρης απασχόλησης των εργατών. Προς τον Υπουργό Εσωτερικών και Διοικητικής Ανασυγκρότησης δημοσίευμα που αφορά σε δίκη διαμαρτυρίας των κατοίκων της περιοχής Εγλυκάδας Νομού Αχαΐας στην προσπάθειά τους να ευαισθητοποιήσουν θεσμικά όργανα της πολιτείας να προβαίνουν σε αναρτήσεις φωτογραφιών με τοξικομανείς στα διαδικτυακά μέσα κοινωνικής δικτύωσης. Προς τον Υπουργό Οικονομικών δημοσίευμα το οποίο αναφέρεται στο θέμα της εφαρμογής της απόφασης του ΣτΕ ως προς την καταβολή αναδρομικών στο προσωπικό των Ενόπλων Δυνάμεων. Προς τον Υπουργό Εσωτερικών και Διοικητικής Ανασυγκρότησης αίτημα πολίτη για την υιοθέτηση τροπολογίας για την επανασύσταση της Δημοτικής Αστυνομίας και τη λύση εργασιακής φύσεως εκκρεμοτήτων των μέχρι πρότινος εργαζομένων της. Προς τον Υπουργό Πολιτισμού, Παιδείας και Θρησκευμάτων αίτημα της Ελληνικής Κοινωνιολογικής Εταιρείας σχετικά με την επανένταξη του μαθήματος της Κοινωνιολογίας στη δευτεροβάθμια εκπαίδευση και ειδικότερα στην εξεταζόμενη ύλη για τις πανελλαδικές εξετάσεις εισαγωγής στην τριτοβάθμια εκπαίδευση. Προς τον Υπουργό Εσωτερικών και Διοικητικής Ανασυγκρότησης προτάσεις πολίτη για τη ρύθμιση εργασιακής φύσης εκκρεμοτήτων των πρώην απασχολούμενων προσώπων στις υπηρεσίες της Δημοτικής Αστυνομίας. Προς τους Υπουργούς Οικονομικών, Δικαιοσύνης, Διαφάνειας και Ανθρωπίνων Δικαιωμάτων και προς τον Υπουργό Επικρατείας για την καταπολέμηση της διαφθοράς αναφορά με δημοσίευμα που αφορά την προνομιακή ανοχή και ιδιότυπη ασυλία του κ. Μελισσανίδη, με δεδομένη την ύπαρξη οφειλών από μέρους του προς το ελληνικό δημόσιο. Προς τον Υπουργό Εξωτερικών και τον Υπουργό Εθνικής Άμυνας διαμαρτυρία του Εθνικού Συλλόγου «Βόρειος Ήπειρος 1914» για το ενδεχόμενο κλεισίματος του Ελληνικού Προξενείου στην Κορυτσά. Προς τον Υπουργό Εσωτερικών και Διοικητικής Ανασυγκρότησης αίτημα πολίτη για την επανασύσταση της Δημοτικής Αστυνομίας. Προς τον Υπουργό Εσωτερικών και Διοικητικής Ανασυγκρότησης αίτημα ετέρου πολίτη για την επανασύσταση της Δημοτικής Αστυνομίας. Προς τον Υπουργό Εθνικής Άμυνας αίτημα πολίτη για την αναστολή κρατήσεων υπέρ του ταμείου αλληλοβοηθείας από τη μισθοδοσία Εθελοντών Μακράς Θητείας. Προς τον Υπουργό Παραγωγικής Ανασυγκρότησης, Περιβάλλοντος και Ενέργειας αίτημα της Επαγγελματικής - Επιστημονικής Ένωσης Τεχνολογικής Εκπαίδευσης Μηχανικών που αφορά την υλοποίηση της προεκλογικής δέσμευσης της νυν πολιτικής ηγεσίας περί παραχώρησης του θαλάσσιου μετώπου στην πόλη των Πατρών και τους κατοίκους της.
Ευχαριστούμε τον Γραμματέα κ. Τσίρκα. Ολοκληρώθηκε η ανακοίνωση των αναφορών.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Είναι εδώ ο κ. Συντυχάκης και ο κ. Λοβέρδος, των οποίων η συζήτηση των ερωτήσεων που έχουν καταθέσει έχει αναβληθεί ή εν πάση περιπτώσει υπάρχει ένα διαδικαστικό ζήτημα. Εάν δεν υπάρχει αντίρρηση, θα τους δώσουμε για ένα λεπτό τον λόγο να αναφερθούν σε αυτές. Κύριε Συντυχάκη, έχετε τον λόγο και ακολουθεί ο κ. Λοβέρδος.
Ευχαριστώ, κύριε Πρόεδρε. Σήμερα ήταν να συζητηθεί επίκαιρη ερώτηση του Κομμουνιστικού Κόμματος Ελλάδας για τη μονάδα καύσης βιομάζας στη θέση Κοπανάδες δημοτικού διαμερίσματος Πέρι του Δήμου Φαιστού της Περιφερειακής Ενότητας Ηρακλείου. Ο Βουλευτής του ΚΚΕ είναι εδώ, ο Υπουργός δεν είναι εδώ. Θέλω από αυτό το Βήμα να καταγγείλω τη στάση του Υπουργού για το εξής γεγονός, διότι είναι η δεύτερη αναβολή της επίκαιρης ερώτησης και όχι μόνο αυτό, αλλά είχε προηγηθεί ερώτηση για το ίδιο αντικείμενο στις 20 Φλεβάρη, δηλαδή πριν από τρεις μήνες. Δεν απάντησε ο κ. Λαφαζάνης, απάντησε ο κ. Βούτσης, ο Υπουργός Εσωτερικών, ότι δεν είναι δικής του αρμοδιότητας, αλλά είναι αρμοδιότητας του Υπουργείου Παραγωγικής Ανασυγκρότησης.
Δεν θα συζητήσουμε την ερώτηση τώρα.
Ναι, ο κύριος Υπουργός όμως δεν απάντησε ούτε στην ερώτηση, γι' αυτό αναγκαστήκαμε να το φέρουμε ως επίκαιρη ερώτηση. Κατά συνέπεια νομίζω ότι πρέπει και το Προεδρείο της Βουλής να δει το πώς διεξάγεται ο κοινοβουλευτικός έλεγχος και να απαντήσει όχι απέναντι σε εμάς, αλλά απέναντι στους κατοίκους της περιοχής.
Ας μην κάνουμε αυτή τη συζήτηση τώρα. Τον λόγο έχει ο κ. Ανδρέας Λοβέρδος για ένα λεπτό.
Κύριε Πρόεδρε, γνωρίζω τον κύριο Υπουργό εδώ και πάρα πολλά χρόνια. Μάλιστα, υπογραμμίζω ότι έχουμε ίδια ημερομηνία εισόδου στη Βουλή, με την ψήφο του ελληνικού λαού, πριν από κάποια χρόνια και δεν έχω τίποτα προσωπικό μαζί του, αντιθέτως τον εκτιμώ γιατί είναι ειλικρινής, εκπρόσωπος της δραχμής στα ίσια, δεν κρύβεται όπως άλλοι. Όμως, κύριε Πρόεδρε, θα πω κάτι και δεν το κάνω συχνά. Έχω στην μνήμη μου ζωντανά τον κύριο Υπουργό ως Κοινοβουλευτικό Εκπρόσωπο της Μείζονος Αντιπολιτεύσεως αλλά και της Ελάσσονος στο παρελθόν, εδώ σε αυτήν την Αίθουσα, όταν οι Υπουργοί δεν προσήρχοντο να απαντήσουν στον κοινοβουλευτικό έλεγχο, να μιλά με πάρα πολύ έντονο τρόπο για αντικοινοβουλευτικές πρακτικές, για περιφρόνηση του Κοινοβουλίου και τα συναφή. Φρόντισε με το που έγινε Υπουργός, δυστυχώς όμως, να αντιγράψει αυτές τις μεθόδους. Και επειδή ως Υπουργός, σε όσα χρόνια ήμουν Υπουργός, σεβόμουν αυτό το Σώμα και πάντα είτε εγώ είτε οι Υφυπουργοί, με τους οποίους συνεργαζόμουν, ήμασταν εδώ για να απαντούμε στον κοινοβουλευτικό έλεγχο, στον επίκαιρο κοινοβουλευτικό έλεγχο και μόνο κατ' εξαίρεση, εάν γινόταν κάτι υπερβολικό και σε συνεννόηση πάντοτε με τους συναδέλφους, προσδιορίζαμε σε μια άλλη ημερομηνία την ερώτηση - και κανείς δεν μπορεί να μου προσάψει αντίθετη συμπεριφορά - νομιμοποιούμαι να είμαι εδώ, κύριε Πρόεδρε, να καταγγείλω. Καταγγέλλω τον κ. Λαφαζάνη, γιατί του έκανα ερώτηση για τη ΡΑΕ. Δεν έκανα κάτι υπερβολικό, μία γραπτή ερώτηση. Δεν την απήντησε. Το κατανοώ, γιατί στον γραπτό κοινοβουλευτικό έλεγχο, κύριε Πρόεδρε, σωρεύονται σε κάθε Υπουργό στοίβες ολόκληρες ερωτήσεων και μπλοκάρονται οι υπηρεσίες. Το κατανοώ. Μετέτρεψα μετά από ενάμιση μήνα τη γραπτή μου ερώτηση σε επίκαιρη. Ζήτησε αναβολή. Το κατενόησα. Είχε υποχρεώσεις την περασμένη Παρασκευή. Οφείλουμε κατανόηση στους Υπουργούς. Σήμερα, όμως, κύριε Πρόεδρε, με ενημερώνει το γραφείο του ότι δεν προσέρχεται, γιατί πάει να μιλήσει στο «ECONOMIST». Να πάει στο «ECONOMIST», αλλά να σεβαστεί και τη Βουλή. Τον καταγγέλλω. Καταθέτω επιστολή μου προς την κυρία Πρόεδρο της Βουλής, επιστολή καταγγελίας. Την καλώ, επειδή έκανε διάφορες προγραμματικές δηλώσεις, όταν την ψηφίσαμε, να τον ανακαλέσει στην κοινοβουλευτική τάξη. Καταθέτω, επίσης, κύριε Πρόεδρε, για να αποδειχθεί και το επίκαιρο του ερωτήματός μου απέναντι σε έναν Υπουργό που δεν σέβεται ούτε τη Βουλή ούτε την πατρίδα του, την επιστολή που του απέστειλε ο Ευρωπαίος Επίτροπος για την απολύτως λανθασμένη πολιτική που ακολουθεί στα θέματα της ενέργειας. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν θα την κατέθετα, αλλά ήθελα να τον ρωτήσω με ειλικρίνεια, κύριε Πρόεδρε, και να μου απαντήσει με τις απόψεις του…
Ας μη συζητήσουμε την ερώτηση τώρα.
Φυγομαχεί και περιφρονεί το Κοινοβούλιο. Αντιφάσκει δε με τον πρόσφατο εαυτό του, έχοντας πάθει απώλεια προσφάτου μνήμης.
Εντάξει, κύριε Λοβέρδο.
Καθόλου εντάξει, κύριε Πρόεδρε! Δυστυχώς, καθόλου εντάξει!
Εντάξει. Δεν υπάρχει λόγος σε αυτό να σηκώνουμε τους τόνους.
Όλοι κρινόμαστε. Σ' αυτό θα σηκώσουμε τους τόνους!
Εντάξει. Προφανώς η μη παρουσία οφείλεται σε αυτό που και εμείς ενημερωθήκαμε, στην ύπαρξη ενός κωλύματος. Πιστεύω ότι την επόμενη φορά…
Δεν μπορούσε να πάει και στον «ECONOMIST» και να έρθει και εδώ;
Δεν έχετε τον λόγο.
Δεν έχω τον λόγο, έχω όμως δίκιο, κύριε Πρόεδρε!
Δεν έχετε τον λόγο.
Δεν έχω τον λόγο, γιατί μου τον στερείτε. Έχω όμως δίκιο!
Δεν έχετε τον λόγο.
Τους υποστήκαμε εδώ τόσα χρόνια!
Θα συζητηθεί τώρα η δεύτερη με αριθμό 190/5-5-2015 επίκαιρη ερώτηση πρώτου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την αξιοποίηση του Ευρωπαϊκού Κανονισμού (Ε.Κ.) για ισχυρισμούς καλής υγείας στην ετικέτα των ελληνικών ελαιολάδων. Θα απαντήσει ο Αναπληρωτής Υπουργός κ. Ευάγγελος Αποστόλου. Τον λόγο έχει για δύο λεπτά ο κ. Κασαπίδης.
Ευχαριστώ, κύριε Πρόεδρε. Οφείλω να καταθέσω από την πλευρά μου τη συνέπεια του παριστάμενου Υπουργού στον κοινοβουλευτικό έλεγχο, δεδομένου ότι είναι η δεύτερη επίκαιρη ερώτηση που καταθέτω, κύριε Πρόεδρε, και είναι παρών. Μάλιστα, η σημερινή επίκαιρη ερώτηση που αφορά τη χρησιμοποίηση του κανονισμού που δίνει τη δυνατότητα για την αναγραφή ενδείξεων καλής υγείας στα ελληνικά ελαιόλαδα, επειδή δεν έχει βρει ακόμα εφαρμογή στην ελληνική παραγωγή, παραμένει επίκαιρη αυτή η πρόταση για την αξιοποίηση του κανονισμού μέχρι και σήμερα από το 2012, όταν εκδόθηκε για πρώτη φορά αυτός ο κανονισμός. Τι λέει, λοιπόν, κύριε Υπουργέ, ο συγκεκριμένος κανονισμός 432/2012; Τον Δεκέμβριο του 2012 εκδόθηκε από την αρμόδια Ευρωπαϊκή Επιτροπή. Σύμφωνα με τις μελέτες που εκπόνησε η ειδική υπηρεσία της Ευρωπαϊκής Ένωσης, κατεδείκνυε ότι εφόσον τα ελαιόλαδα της Ευρωπαϊκής Ένωσης περιέχουν κάποιες ουσίες σε μια συγκεκριμένη συγκέντρωση, τότε δίδεται η δυνατότητα στους παραγωγούς να αναγράφουν πάνω στις συσκευασίες τους ότι αυτά τα ελαιόλαδα είναι κατάλληλα και βοηθούν την καλή υγεία των καταναλωτών. Είναι ο περιβόητος «ισχυρισμός καλής υγείας», όπως λέγεται στα ελληνικά. Από τότε μέχρι σήμερα, όμως, παρ' όλο που έχω καταθέσει και ερωτήσεις και επίκαιρες ερωτήσεις στους προκατόχους σας κυρίους Υπουργούς, δυστυχώς μέχρι σήμερα δεν υπάρχει ούτε ένα ελληνικό εργαστήριο, κύριε Υπουργέ, διαπιστευμένο που να κάνει αυτές τις αναλύσεις και να είναι έγκυρες και σωστές και να αναγνωρίζονται από τις διεθνείς αγορές, για να μπορούν να εξυπηρετούνται οι Έλληνες παραγωγοί, είτε ως φυσικά πρόσωπα είτε ως νομικά πρόσωπα, και αναγκάζονται αυτοί οι φορείς, οι ιδιώτες, να καταφεύγουν σε εργαστήρια του εξωτερικού για να κάνουν αυτές τις αναλύσεις, να παίρνουν τη διαπίστευση και να προσπαθούν μόνοι τους ουσιαστικά να εμπορεύονται τα προϊόντα τους. Το ερώτημα είναι εάν είναι στις προθέσεις της νέας πολιτικής ηγεσίας να κλείσει αυτό το θέμα σύντομα. Είμαστε έξι μήνες πριν από την επόμενη συγκομιδή, κύριε Υπουργέ. Έχουμε χρόνο να προχωρήσετε σε μια διαπίστευση κάποιων εργαστηρίων να κάνουν αυτές τις αναλύσεις. Δεύτερον, με αυτές τις αναλύσεις ενισχύεται ακόμη περισσότερο η καλή φήμη των ελληνικών ελαιόλαδων ως προς την ποιότητά τους. Ποιες είναι οι προθέσεις σας ως προς την αξιοποίηση αυτής της δυνατότητας σε μια εθνική ελαιοκομική στρατηγική πλέον, που θα δίνει τη δυνατότητα να κατακτήσουν τα ελαιόλαδά μας τις καλύτερες αγορές του κόσμου, δεδομένου ότι το ελληνικό τυποποιημένο ελαιόλαδο αντιπροσωπεύει μόλις το 4% της παγκόσμιας αγοράς; Διότι, ενώ την ίδια στιγμή είμαστε η τρίτη δύναμη στην παγκόσμια παραγωγή ελαιόλαδου, έχουμε μόνο το 4% του τυποποιημένου συσκευασμένου ελληνικού ελαιόλαδου στην παγκόσμια αγορά. Ευχαριστώ, κύριε Πρόεδρε.
Τον λόγο έχει ο κύριος Υπουργός για τρία λεπτά.
Κατ' αρχάς, να σας ευχαριστήσω για τα καλά λόγια που απορρέουν από τη συνέπεια της παρουσίας μου. Επειδή και εγώ ως Βουλευτής παλαιότερα επικαλούμουν τους ίδιους ισχυρισμούς, καταλαβαίνετε ότι πρέπει να ανταποκρινόμαστε, πόσω μάλλον όταν ο κοινοβουλευτικός έλεγχος απαντάει και σε ερωτήματα της κοινωνίας, όχι μόνο του Βουλευτή. Όπως, γνωρίζετε αγαπητέ συνάδελφε, το ζήτημα της επίκλησης των ισχυρισμών υγείας, δεν είναι μόνο θέμα δικό μας. Είναι ένα θέμα το οποίο έχει ρυθμιστεί σε ενωσιακό επίπεδο, σύμφωνα με τις εργασίες που προβλέπει ο κανονισμός 432/2012. Σύμφωνα με τον κανονισμό, σε ό,τι αφορά το ελαιόλαδο, έχουν εγκριθεί δύο ισχυρισμοί υγείας, για πολυφαινόλες και για μονοακόρεστα λιπαρά οξέα. Ειδικότερα, μάλιστα, για αυτά αναφέρεται ότι συμβάλλουν στην προστασία των λιπιδίων του αίματος από το οξειδωτικό στρες. Είναι προφανές, λοιπόν, ότι η επίκληση στην επισήμανση των προϊόντων των εν λόγω ισχυρισμών προϋποθέτει την τήρηση των προβλεπόμενων από τον συγκεκριμένο κανονισμό. Αυτό σημαίνει ότι το ελαιόλαδο θα πρέπει να έχει περιεκτικότητα, για παράδειγμα στην περίπτωση των πολυφαινολών, πάνω από πέντε μιλιγραμμάρια, ανά είκοσι γραμμάρια ελαιόλαδου, καθ' όλη τη διάρκεια του ελάχιστου χρόνου διατηρησιμότητάς του. Σύμφωνα μάλιστα με τον δικό μας Ενιαίο Φορέα Ελέγχου Τροφίμων, τον ΕΦΕΤ, οποιαδήποτε ουσία ανήκει σε αυτές τις ενώσεις που αναφέρονται για τη χρήση του ανωτέρω ισχυρισμού, μπορεί να χρησιμοποιηθεί για την τεκμηρίωσή του. Κατά συνέπεια η επίκληση του εν λόγω ισχυρισμού ανήκει εξ ολοκλήρου στη διακριτική ευχέρεια των ίδιων των επιχειρήσεων που επισκευάζουν και διακινούν ελαιόλαδα στην αγορά κι αυτές, προφανώς, θα αξιολογήσουν τον διασφαλισμένο τρόπο που θα τους προσφέρει συγκριτικό πλεονέκτημα στο πλαίσιο του ανταγωνισμού, για να το χρησιμοποιήσουν. Εμείς θα πάρουμε πρωτοβουλίες που θα αφορούν συστηματική μελέτη και χαρτογράφηση της πραγματικότητας σε εθνικό επίπεδο, όχι μόνο μένοντας στο στάδιο της έκθλιψης, αλλά σε όλη τη διαδρομή, θα έλεγα, μέχρι τη λήξη της διατηρησιμότητας του προϊόντος, να ισχύουν αυτά τα όρια, τα οποία προβλέπει ο εν λόγω κανονισμός. Ήδη ο ΕΦΕΤ είναι σε επαφή, τόσο με το δίκτυο των εργαστηρίων επισήμου ελέγχου όσο και με επιστημονικούς φορείς, ώστε άμεσα να μπορέσουμε να δημιουργήσουμε τις προϋποθέσεις, για να ανταποκριθούμε στις απαιτήσεις του επίσημου ελέγχου τροφίμων και πιστεύουμε ότι σε ένα πολύ σύντομο διάστημα, πριν εκπνεύσει η προθεσμία, θα έχουμε και συγκεκριμένη απάντηση για συγκεκριμένο εργαστήριο ελέγχου που θα κάνει και θα παρακολουθεί αυτές τις διαδικασίες.
Ευχαριστούμε, τον κύριο Υπουργό. Τον λόγο έχει ο κ. Κασαπίδης για τρία λεπτά.
Ευχαριστώ, κύριε Πρόεδρε. Κύριε Υπουργέ, χαιρετίζω την απάντησή σας ως προς τη δέσμευση εντός της προθεσμίας, πριν από την έναρξη της νέας συγκομιστικής περιόδου, δηλαδή περίπου μέχρι τον Οκτώβριο, Νοέμβριο, να έχουν ολοκληρωθεί αυτές οι διαδικασίες και να έχουμε τουλάχιστον ένα διαπιστευμένο εργαστήριο στη χώρα μας, για να κάνει αυτές τις αναλύσεις, ώστε οι Έλληνες παραγωγοί ή οι επιχειρήσεις να μην καταφεύγουν σε εργαστήρια του εξωτερικού. Το θέμα, πράγματι, είναι κυριολεκτικά εθνικό, γιατί αφορά το εθνικό μας προϊόν, δεδομένου ότι το ελαιόλαδο και η ελιά γενικότερα δίνουν απασχόληση και εισόδημα σε εξακόσιες χιλιάδες ελληνικές οικογένειες. Είναι η καλλιέργεια που βρίσκει έδαφος σε όλους του νομούς της χώρας, πλην τεσσάρων που κυρίως δεν βρέχονται από τη θάλασσα. Eίναι το πρώτο ή το δεύτερο εξαγώγιμο προϊόν της χώρας κάθε χρόνο μαζί με τα ψάρια. Ως χώρα είμαστε η τρίτη στην παγκόσμια κατάταξη της παραγωγής μετά την Ισπανία και την Ιταλία. Είμαστε η πρώτη χώρα στον κόσμο στην παραγωγή ποιοτικού ελαιόλαδου. Ωστόσο, όπως προανέφερα, έχουμε μόλις το 4% της παγκόσμιας αγοράς με ελληνικό, τυποποιημένο, συσκευασμένο ελαιόλαδο, διότι άλλα κανάλια άλλων χωρών παίρνουν χύμα το ελληνικό ελαιόλαδο, το βαφτίζουν είτε ιταλικό είτε ισπανικό και το κυκλοφορούν στην παγκόσμια αγορά. Υπάρχει μάλιστα άρθρο από το 2012 στους «NEW YORK TIMES» που αναφέρει ότι το ελαιόλαδο και η φέτα μπορούν να δώσουν τέτοια ώθηση στην ελληνική οικονομία που κυριολεκτικά θα μπορέσουμε να ξεκολλήσουμε από το τέλμα αυτής της κρίσης που ζούμε σήμερα. Ωστόσο, μέχρι σήμερα, για τα δύο αυτά βασικά προϊόντα δεν έχουν γίνει οι ανάλογες ενέργειες που θα δώσουν αυτήν την προοπτική. Θα ήθελα, λοιπόν, να επισημάνω τη σπουδαιότητα αυτών των ουσιών των πολυφαινολών και συγκεκριμένα της ελαιασίνης και της ελαιοκανθάλης, που είναι παράγωγα της ελαιοευρωπαΐνης, που είναι με της σειρά της παράγωγο της άλλης ουσίας της υδροξυτυροσόλης, που περιγράφεται στον Ευρωπαϊκό Κανονισμό. Αναφέρω αυτές τις ουσίες, γιατί υπάρχει μία διαμάχη, κύριε Υπουργέ, μεταξύ διαφόρων επιστημόνων που άλλοι δεν αναγνωρίζουν αυτήν την ταυτότητα αυτών των ουσιών ως ουσίες που περιγράφονται στον κανονισμό για λόγους που σίγουρα δεν υπηρετούν την επιστημονική αλήθεια, δεδομένου ότι υπάρχει έρευνα του Πανεπιστημίου Αθηνών, της Φαρμακευτικής Σχολής, του καθηγητή κ. Μαγιάτη δημοσιευμένη σε έγκριτο διεθνές περιοδικό, που αναγνωρίζει την ταυτότητα αυτών των ουσιών. Ωστόσο, κάποια άλλα συμφέροντα μάλλον - δεν μπορώ αλλιώς να δώσω μία εξήγηση - δεν θέλουν αυτήν την επιβεβαίωση να την υιοθετήσουν και να την εγκρίνουν ουσιαστικά. Για τον λόγο αυτό ουσιαστικά το Υπουργείο σας θα πρέπει να ξεκαθαρίσει εάν η ελαιασίνη και η ελαιακανθάλη είναι παράγωγα αυτών των συμπλόκων ουσιών που περιγράφονται στον Κανονισμό και τότε θα έχει ξεκαθαρίσει το θέμα οριστικά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω σε μισό λεπτό, κύριε Πρόεδρε, αν μου επιτρέπετε. Είναι σημαντικό, διότι, όπως προαναφέρατε, η προσπάθεια που θέλετε να κάνετε, δηλαδή να δείτε όλη την παραγωγική διαδικασία στη διαδικασία της παραγωγής του ελαιόλαδου από το χωράφι μέχρι και την κατανάλωση, εξαρτάται όχι μόνο από την ποικιλία και το μικροκλίμα, αλλά και από τον βαθμό ωρίμανσης που συγκομίζεται η ελιά, από τον τύπο του ελαιοτριβείου, από τον βαθμό έκθλιψης που γίνεται η ελιά και από το αν είναι ξερική ή αρδεύσιμη η καλλιέργεια. Αυτές είναι παράμετροι που καθορίζουν την περιεκτικότητα σε αυτές τις συγκεκριμένες ουσίες, δείκτες ποιότητας που πλέον αναγνωρίζει η παγκόσμια αγορά. Εάν, λοιπόν, κύριε Υπουργέ, μπορέσετε να ξεκαθαρίσετε αυτό το θέμα και λαμβάνοντας υπ' όψιν αυτές τις παραμέτρους σε ένα σχέδιο εθνικής ελαιοκομικής στρατηγικής για τη χώρα και ενημερωθούν οι παραγωγοί στο «διά ταύτα», στο πρακτικό θέμα - ότι πρέπει να μαζεύουν τις ελιές άγουρες, ότι δεν πρέπει να τις ποτίζουν, ότι ανάλογα με τη γεωγραφική ζώνη ενδείκνυται συγκεκριμένες ποικιλίες, ότι πρέπει να έχουμε διφασικά ελαιοτριβεία και σε βαθμό έκθλιψης όχι άνω των 27 βαθμών Κελσίου - τότε ποσοτικοποιημένα μπορούμε να πούμε ότι από τους διακόσιους πενήντα χιλιάδες τόνους ελαιόλαδου, οι μισοί τουλάχιστον, δηλαδή εκατόν είκοσι πέντε χιλιάδες, είναι ανώτατης, υπέρτατης ποιότητας και ασυναγώνιστης παγκοσμίως. Αυτό σημαίνει τουλάχιστον ένα 30% αύξηση της τιμής παραγωγού - τουτέστιν 1 έως 2 ευρώ - και τελική τιμή στην αμερικάνικη αγορά, που είναι η καλύτερη αγορά στον κόσμο στο ελαιόλαδο, πωλούν αυτά τα ελαιόλαδα περίπου στα 20 ευρώ το λίτρο. Καταλαβαίνετε, ποια είναι τα έσοδα για τους παραγωγούς, για τις ελληνικές επιχειρήσεις, αλλά και για το κράτος μας, κύριε Υπουργέ, δεδομένου ότι και από τον φόρο εισοδήματος ένα 10% με 13% που είναι για τους αγρότες και από τον ΦΠΑ - δεν ξέρουμε πού θα καταλήξει για το ελαιόλαδο - θα έχει ζεστό χρήμα το κράτος μας μέσα στους επόμενους έξι μήνες από την επόμενη συγκομιστική καλλιεργητική περίοδο. Ευχαριστώ πολύ, κύριε Πρόεδρε, για την ανοχή.
Ευχαριστούμε. Τον λόγο έχει ο κύριος Υπουργός για τρία λεπτά, παρακαλώ.
Όντως, η επίκληση των ισχυρισμών υγείας για το ελαιόλαδο είναι πραγματικά ένα πάρα πολύ δυνατό όπλο, όχι μόνο για την αύξηση της ανταγωνιστικότητας, αλλά και, ταυτόχρονα, για μια προστιθέμενη αξία, που είναι και ένα από τα ζητούμενα για τα αγροτικά μας προϊόντα. Η πρωτοβουλία που θα πάρουμε όντως θα είναι προς την κατεύθυνση αυτή που αναφερθήκατε. Όμως, πέραν του να πείσουμε τους ίδιους τους επιχειρηματίες, τους παραγωγούς του χώρου, πρέπει οπωσδήποτε να είμαστε και σε μία συνεννόηση με τους επιστημονικούς φορείς, με τα εργαστήρια, για να μπορεί αυτό να είναι και επιστημονικά τεκμηριωμένο, επειδή αφορά ζητήματα υγείας. Θα προσπαθήσουμε πραγματικά, διότι ανοίγεται πλέον μια άλλη διέξοδος για το ελαιόλαδο, για το οποίο, δυστυχώς, όπως τα στοιχεία δείχνουν και όπως αναφέρατε, πραγματικά έχουμε μόνο το 4% του τυποποιημένου λαδιού στην παγκόσμια αγορά και, μάλιστα, με πτωτική τάση, καθώς από 6% που ήμασταν ήλθαμε στο 4%. Επίσης, έχουμε το μεγάλο πρόβλημα με την εξαγωγή χύμα ελαιόλαδου, γιατί μόνο το 27%, αγαπητοί συνάδελφοι, τυποποιείται, όταν στις ανταγωνιστικές χώρες, δηλαδή στην Ισπανία τυποποιείται το 50% και στην Ιταλία το 80%. Μάλιστα, όσον αφορά την Ιταλία, από τους εκατόν δεκαπέντε χιλιάδες τόνους που εξάγουμε, το 80% αυτών πάει στην Ιταλία, τυποποιείται, για να φτάσει το 80%, που είπαμε προηγούμενα και, δυστυχώς, αγαπητοί συνάδελφοι, ένα μέρος επανέρχεται και στη χώρα μας. Άρα ο τομέας ελαιόλαδου, γενικά ο τομέας ελιάς, έχει τεράστιες προοπτικές. Οφείλουμε να το δούμε εξαντλώντας όλες τις δυνατότητες που μας δίνει και ο Κανονισμός, αλλά και ταυτόχρονα τις δυνατότητες που μας δίνει το ίδιο το προϊόν. Τέτοιες ερωτήσεις - το τονίζω - βοηθούν και βοηθάμε όλοι προς την κατεύθυνση του ζητούμενου. Και το ζητούμενο είναι η ανταγωνιστικότητα της ελληνικής γεωργίας.
Ευχαριστούμε. Ακολουθεί η τρίτη με αριθμό 173/30-4-2015 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με τον κίνδυνο δυσφήμησης των ελληνικών αγροτικών προϊόντων λόγω της ανεξέλεγκτης χρήσης παράνομων φυτοφαρμάκων. Θα απαντήσει ο Αναπληρωτής Υπουργός κ. Ευάγγελος Αποστόλου. Έχετε τον λόγο, κύριε Μίχο, για δύο λεπτά.
Ευχαριστώ, κύριε Πρόεδρε. Κατ' αρχάς, καλημέρα. Θα μου επιτρέψετε να κάνω μία μικρή καταγγελία. Χθες και σήμερα στο ύψος της Κατεχάκη και Μεσογείων έχουν κλείσει τους δρόμους άνθρωποι που θέλουν να πάρουν πράσινη κάρτα. Αν θέλουν να διαμαρτυρηθούν, υπάρχουν και πεζοδρόμια, υπάρχει και άλλος τρόπος, ώστε να μην ταλαιπωρούνται τόσες ώρες άνθρωποι που θέλουν να πάνε στη δουλειά τους. Αυτό ήθελα να πω. Ευχαριστώ. Όσον αφορά στο θέμα μας, κύριε Υπουργέ, ξέρετε πάρα πολύ καλά τι γίνεται με τα φυτοφάρμακα και με τις λαθραίες εισαγωγές των φυτοφάρμακων κυρίως από χώρες, όπως είναι τα Σκόπια και η Βουλγαρία. Εδώ έχουμε ένα πολύ σοβαρό θέμα για τις εξαγωγές. Αν δηλαδή σταματήσουν να δέχονται και τα προϊόντα μας, αυτά τα λίγα - γιατί από τη Ρωσία υπάρχει ένα θέμα - από την Ευρωπαϊκή Ένωση, η οικονομία μας θα βουλιάξει, οι αγρότες και οι παραγωγοί θα βουλιάξουν, δεν θα πάει τίποτα καλά. Εκτός από αυτό, είναι σοβαρό το θέμα για τη δημόσια υγεία και της δικής μας και των Ευρωπαίων. Θέλω, λοιπόν, να μου πείτε: Πρόκειται να αυξηθούν οι έλεγχοι, ώστε να μπορούν να εντοπίζονται όλοι όσοι εμπλέκονται σε παράνομη εισαγωγή, κατοχή και διακίνηση και εμπορία μη εγκεκριμένων φυτοφαρμάκων; Θα μεριμνήσουν για πιο εντατικούς και πληρέστερους ελέγχους στα ελληνικά αγροτικά προϊόντα, προκειμένου να μπορούν να εντοπίζονται όλοι όσοι σε παράνομη χρήση ή μη εγκεκριμένων φυτοφαρμάκων;
Ευχαριστούμε. Τον λόγο έχει ο κύριος Υπουργός για τρία λεπτά.
Το πρόβλημα της εισαγωγής και διάθεσης στην αγορά παρανόμων φυτοπροστατευτικών προϊόντων είναι πανευρωπαϊκό, αλλά ιδιαίτερα οξύ στη δική μας τη χώρα και με χώρες προέλευσης αυτές που αναφέρατε. Πραγματικά ιδιαίτερα λόγω και της οικονομικής κρίσης που βιώνουμε, το πρόβλημα γίνεται οξύτερο. Έχουν γίνει την τελευταία τριετία έλεγχοι οι οποίοι, αν και δεν ανταποκρίθηκαν στην αναγκαιότητα αντιμετώπισης του προβλήματος, διαπίστωσαν πάρα πολλές και σημαντικές παραβάσεις. Εμείς πιστεύουμε ότι με τον εκσυγχρονισμό, με την ενίσχυση των επίσημων ελέγχων και - θα έλεγα - κυρίως με την εντατικοποίηση, τη συχνή δηλαδή παρουσία των ελεγκτικών μηχανισμών υπάρχει περίπτωση να έχουμε καλύτερη αντιμετώπιση. Θέλω να σας επισημάνω ότι η νομοθεσία είναι αρκετά αυστηρή. Προβλέπει επιβολή προστίμου από 1000 έως 30000 ευρώ. Μάλιστα, σε περίπτωση υποτροπής προβλέπει διπλασιασμό. Προβλέπει κατάσχεση των συγκεκριμένων προϊόντων και επιβολή φυλάκισης από τρεις μήνες έως ένα έτος. Επιπλέον οι παραγωγοί στερούνται τις ενισχύσεις και στην περίπτωση διαπίστωσης κατοχής, διακίνησης ή χρήσης αυτών των προϊόντων δεν παίρνουν όλες τις επιδοτήσεις στο σύνολό τους και χάνουν ακόμα και τα δικαιώματά τους. Με την υποχρεωτική εισαγωγή της συνταγογράφησης από τον Σεπτέμβριο του 2015- ήδη το έχουμε θεσμοθετήσει - σίγουρα αναμένουμε να βελτιωθεί ο έλεγχος γενικά στα παράνομα γεωργικά φάρμακα. Παράλληλα, βεβαίως, διανέμεται ένα υλικό στα καταστήματα εμπορίας γεωργικών φαρμάκων σε χιλιάδες παραγωγούς για να δοθούν οδηγίες. Πιστεύουμε δηλαδή ότι μέσα από αυτήν τη διαδικασία και ο ίδιος ο αγρότης - γιατί αυτό είναι το ζητούμενο - να καταλάβει ότι το πρόσκαιρο όφελος που μπορεί να έχει από το μικρότερο οικονομικό κόστος είναι ελάχιστο σε σχέση με τις επιπτώσεις - ακόμα και τις οικονομικές - που θα έχει από την παραγωγική του δραστηριότητα. Θα μιλήσω στη δευτερολογία μου για το πώς λειτουργούν οι υπηρεσίες του Υπουργείου.
Ευχαριστούμε, κύριε Υπουργέ. Ορίστε, κύριε Μίχο, έχετε τον λόγο για τρία λεπτά.
Ευχαριστώ, κύριε Πρόεδρε. Άλλο ένα θέμα που υπάρχει, κύριε Υπουργέ, είναι στα νησιά, όπως είναι η Ρόδος, η Κως. Κάνουν πολύ μεγάλη εισαγωγή φυτοφαρμάκων από την Τουρκία. Όπως ξέρουμε όλοι, τα φυτοφάρμακα και γενικά τα φάρμακα που παράγονται στη συγκεκριμένη χώρα, όπως και στις χώρες που ανέφερα πριν, είναι αμφιβόλου ποιότητας. Εκεί έχουμε πολύ μεγάλη εισαγωγή. Έπειτα, θέλω να ρωτήσω τι θα γίνει με φάρμακα όπως είναι το Roundup, που περιέχει gluphosate. Είναι μη διασπώμενο στο έδαφος. Όση βροχή, όσο νερό και να πέσει, το συγκεκριμένο φάρμακο δεν διασπάται, πάει στον υδροφόρο ορίζοντα και γίνεται καρκινογόνο. Δηλαδή ή το πιεις σε νερό ή ποτίσεις, πάλι το ίδιο πράγμα είναι. Είναι άκρως δηλητηριώδες. Κάποτε εδώ οι γεωπόνοι το συγκεκριμένο φάρμακο το έδιναν και για βιολογικό, πράγμα που είναι ανεπίτρεπτο. Δεν έλεγαν στους αγοραστές και σε ανθρώπους που ήθελαν να σκάψουν ένα μικρό κομμάτι γης και να φτιάξουν ένα περιβολάκι το τι περιέχει, το τι κίνδυνος ενέχεται σε αυτό, το τι ουσίες έχει και το πώς να το χρησιμοποιήσουν. Αυτό γίνεται και μέχρι τώρα. Το μόνο που τους ενδιαφέρει είναι το κέρδος. Είμαστε σε μία χώρα, όπου υπάρχει το καλύτερο έδαφος. Γιατί δεν κάνετε κάτι για να προωθήσετε πολύ περισσότερο τη βιολογική καλλιέργεια, ώστε να αποφύγουμε αυτά τα φάρμακα: Επίσης είπατε κάτι για τη νομοθεσία. Νομοθεσία υπάρχει. Το ξέρω ότι υπάρχει αλλά δεν τηρείται. Τυχαίνει να διατηρώ στην Εύβοια μια μικρή επιχείρηση με ζωοτροφές. Στο παρελθόν πήγαινα και φόρτωνα εγώ προσωπικά τις πρώτες ύλες για το μαγαζί μου. Όλοι οι αγρότες - και κυρίως οι μεγάλοι - όπου και να πήγαινα, στον κάμπο της Λιβαδειάς, στην Ελάτεια, παντού πήγαιναν και έφερναν τόνους τα αγροτικά φυτοφάρμακα από τη Βουλγαρία. Πώς θα πέρναγαν αυτά από τα σύνορα, από τη στιγμή που φαίνονταν, γιατί εδώ μιλάμε για αγρότες που καλλιεργούσαν δύο χιλιάδες στρέμματα, βαμβάκια, καλαμπόκια, τριφύλλια, σιτάρια. Όλοι αυτοί τα έφερναν από τη Βουλγαρία μόνοι τους. Πήγαιναν με τα αγροτικά πάνω ή με φορτηγάκια των τριών τόνων και τα έφερναν μόνοι τους. Πώς περνούσαν τα σύνορα; Επίσης, πρέπει να γίνεται και έλεγχος στους παραγωγούς. Πρέπει να βγαίνουν κάποια κλιμάκια, να πηγαίνουν τουλάχιστον στους μεγαλοπαραγωγούς, να ξεκινήσουν από εκεί. Να γίνονται κάποιοι έλεγχοι. Να κοιτάζουν και τα φάρμακα, από πού τα έχουν φέρει και όλα τα σχετικά, για να ξεκινήσει να γίνεται κάποια δουλειά και με πιο χοντρά πρόστιμα και με πιο χοντρές «καμπάνες», γιατί δεν μπορεί κανείς να παίζει με την υγεία των ανθρώπων.
Σας ευχαριστούμε. Ο κύριος Υπουργός έχει τον λόγο για τρία λεπτά.
Όντως τα προβλήματα είναι πολλαπλά και πραγματικά αν πρωτίστως ο ίδιος ο αγρότης δεν αντιληφθεί ότι δεν πρέπει να χρησιμοποιεί τα συγκεκριμένα προϊόντα, το πρόβλημα δεν μπορεί να αντιμετωπιστεί αποτελεσματικά. Εντάξει οι έλεγχοι γίνονται. Σας το λέω πραγματικά. Κάνουν ελέγχους οι υπηρεσίες. Συνεργαζόμαστε με άλλες αρμόδιες αρχές, συνεργαζόμαστε με τα υπόλοιπα κράτη. Όμως, είναι οξύ το πρόβλημα και προς αυτήν την κατεύθυνση πλέον, όπως ανακοινώσαμε και πρόσφατα, θα μπούμε και σε μια παρέμβαση στη διαδικασία που αφορά την κατάρτιση για την ορθολογική χρήση των γεωργικών φαρμάκων. Είναι ένα από τα θέματα που θα αντιμετωπίσουμε. Υπάρχει μια ειδική θεματολογία, ειδικοί κίνδυνοι. Θα το δούμε και μέχρι Σεπτέμβρη, Οκτώβρη θα προχωρήσουμε αυτήν τη συγκεκριμένη διαδικασία. Ανακοινώνουμε ότι όλο αυτό θα γίνεται κατά κάποιον τρόπο με την ευθύνη του Υπουργείου Αγροτικής Ανάπτυξης μέσα από φορείς δημοσίου ενδιαφέροντος. Θέλω, όμως, πραγματικά να αποδεχθούμε όλοι μας ότι στην κρίση που βιώνουμε και με την έλλειψη προσωπικού που έχουμε - ειδικά στο Υπουργείο Αγροτικής Ανάπτυξης - ενώ κάνουν μια προσπάθεια οι υπάλληλοι, οι γεωπόνοι, δεν μπορούν να ανταποκριθούν στις ανάγκες που υπάρχουν. Γι' αυτό, λοιπόν, εμείς, όπως σας είπα, παρά ταύτα θα επιμένουμε στην εντατικοποίηση των συγκεκριμένων ελέγχων και πιστεύουμε ότι μέσα και από το υλικό που θα διανείμουμε και τις επαφές που θα έχουμε με τον αγροτικό κόσμο, θα δημιουργηθούν οι προϋποθέσεις για αναστροφή του κλίματος που υπάρχει στο συγκεκριμένο χώρο.
Ευχαριστούμε, κύριε Υπουργέ. Συνεχίζουμε με την τέταρτη με αριθμό 179/4-5-2015 επίκαιρη ερώτηση πρώτου κύκλου του Βουλευτή Σερρών του Ποταμιού. κ. Αλέξανδρου Χατζηδημητρίου, προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την ακύρωση του προγράμματος προώθησης της κατανάλωσης φρούτων στα σχολεία για την τρέχουσα περίοδο. Ο κ. Αποστόλου είναι παρών και θα απαντήσει. Κύριε Χατζηδημητρίου, έχετε τον λόγο για δύο λεπτά για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Κύριε Υπουργέ, η ερώτησή μου αφορά την ακύρωση του προγράμματος προώθησης της κατανάλωσης φρούτων στα σχολεία. Με μεγάλη απογοήτευση το Ποτάμι και ιδιαίτερα με ακόμα περισσότερη απογοήτευση οι γονείς και οι μαθητές, μάθαμε ότι τελικά αποφασίστηκε η ματαίωση του διεθνούς ανοικτού διαγωνισμού για την ανάδειξη του φορέα εκτέλεσης του σχεδίου προώθησης της κατανάλωσης οπωροκηπευτικών στα σχολεία. Γνωρίζετε, κύριε Υπουργέ, όπως γνωρίζουμε και όλοι μας, ότι από τα στοιχεία του Παγκόσμιου Οργανισμού Υγείας προκύπτει ότι τα παιδιά μας, τα παιδιά της Ευρώπης, στις ηλικίες έξι έως εννέα ετών είναι παχύσαρκα και υπέρβαρα. Αυτό προσπαθούσε να αντιμετωπίσει το πρόγραμμα. Ουσιαστικά, δηλαδή, ήθελε να μάθει στα παιδιά μας την αξία της κατανάλωσης των λαχανικών και των φρούτων. Το πρόγραμμα ξεκίνησε το σχολικό έτος 2009-2010 και έτυχε ευρείας αποδοχής, προκειμένου να γίνεται διανομή φρούτων και λαχανικών στα σχολεία μας. Ο διαγωνισμός περιελάμβανε σχολεία στις Περιφέρειες Ανατολικής Μακεδονίας - Θράκης, Δυτικής Ελλάδας, Δυτικής Μακεδονίας, Ηπείρου, Θεσσαλίας, Πελοποννήσου, Στερεάς Ελλάδας και στις Περιφερειακές Ενότητες Ημαθίας, Κιλκίς, Πέλλας, Πιερίας, Χαλκιδικής και Νομού Σερρών. Γινόταν διανομή συγκεκριμένων προϊόντων. Υπάρχει η κανονιστική απόφαση 278/2009, υπήρχε υπουργική απόφαση από τον προηγούμενο Υπουργό. Εσείς, όμως, με απόφασή σας καταλήξατε ότι δεν μπορεί να υλοποιηθεί το συγκεκριμένο πρόγραμμα. Επομένως το Ποτάμι κι εγώ προσωπικά σας ερωτάμε τα εξής: Για ποιους λόγους δεν ξεκίνησαν έγκαιρα οι διαδικασίες διενέργειας του εν λόγω διαγωνισμού, παρά το γεγονός ότι η σχετική κυβερνητική υπουργική απόφαση δημοσιεύτηκε τον Δεκέμβριο του 2014 από τον προηγούμενο Υπουργό τον κ. Καρασμάνη; Πώς δικαιολογεί το αρμόδιο Υπουργείο τη μη αξιοποίηση κοινοτικών πόρων για εκπαιδευτικό σκοπό σε μια τέτοια οικονομική συγκυρία; Σκοπεύει η πολιτεία να διενεργήσει το πρόγραμμα με εθνικούς πόρους; Να σημειωθεί, δε, ότι από αυτό το πρόγραμμα θα παίρναμε 3,1 εκατομμύρια από την Ευρωπαϊκή Ένωση και 1,3 εκατομμύριο θα ήταν η δική μας συμμετοχή. Όπως καταλαβαίνετε, είναι μια εποχή όπου ακόμα και οι αγρότες μας χρειάζονται τέτοιου είδους προγράμματα, γιατί, έστω κι αν είναι μικρά, τους στηρίζουν και ενισχύουν το εισόδημά τους. Ευχαριστώ.
Ευχαριστούμε, κύριε Χατζηδημητρίου. Τον λόγο έχει ο κύριος Υπουργός για τρία λεπτά.
Αγαπητέ συνάδελφε, ένα από τα πολλά θέματα που βρήκαμε σε εκκρεμότητα παραλαμβάνοντας το Υπουργείο, ήταν η προώθηση της κατανάλωσης φρούτων την τρέχουσα περίοδο. Όντως, υπήρχε αυτή η απόφαση του Δεκεμβρίου, αλλά δεν υπήρχε η απόφαση για την προκήρυξη του διαγωνισμού. Να συμφωνήσουμε, κατ' αρχάς, ότι όντως αυτό το πρόγραμμα υποστηρίζεται πλήρως από το Ευρωπαϊκό Κοινοβούλιο, την Ευρωπαϊκή Επιτροπή και αποτελεί μια πρωτοβουλία της Ευρωπαϊκής Ένωσης, χάρη στην οποία προσφέρονται φρέσκα φρούτα και λαχανικά στους μαθητές των σχολείων, με τη φιλοσοφία όχι μόνο της αύξησης της κατανάλωσης, αλλά κυρίως για να μπουν τα παιδιά σε ένα διατροφικό διαιτολόγιο και να αντιμετωπιστούν τα προβλήματα που κι εσείς στην εισήγησή σας αναφέρατε. Άμεσα, λοιπόν, στις 18 Φεβρουαρίου, αναζητήσαμε, με διεθνή ανοικτό διαγωνισμό, φορέα εκτέλεσης του έργου και των συνοδευτικών μέτρων για το σχολικό έτος 2014-2015. Προβλεπόταν η διενέργεια διαγωνισμού και η ανάδειξη την 1η Απριλίου 2015, ώστε να υπάρχει ένα χρονικό περιθώριο και η διανομή των φρούτων και των λαχανικών να έχει ολοκληρωθεί ως και την τελευταία εργάσιμη ημέρα του σχολικού έτους που διανύουμε. Γιατί έγινε η μείωση του διαγωνισμού; Η μείωση του διαγωνισμού, κατ' αρχάς, έγινε γιατί δεν υπήρχε η δυνατότητα υλοποίησης του συγκεκριμένου έργου, σύμφωνα με τις διατάξεις του κανονισμού, δεδομένου ότι δεν υποβλήθηκε ούτε μια προσφορά από υποψήφιο ανάδοχο της συγκεκριμένης προκήρυξης που αφορούσε το αντικείμενο του διαγωνισμού. Δηλαδή, δεν υπήρχε κάποιος ο οποίος ζήτησε μέσα από διαδικασίες, που ήδη είχαν δρομολογηθεί, την ανάληψη της διανομής νωπών και μεταποιημένων προϊόντων, αυτών δηλαδή που αφορούσαν τα σχολεία. Δεύτερον, υπήρξε πρόβλημα λόγω του περιορισμένου χρονικού διαστήματος για την υλοποίηση του έργου, καθώς δεν ήταν δυνατή ενδεχόμενη εκ νέου προκήρυξη και διενέργεια του διαγωνισμού μετά τη λήξη της προθεσμίας, στην οποία δεν εμφανίστηκαν αυτοί που θα αναλάμβαναν το έργο, καθώς υπάρχει θεσμικό πλαίσιο που ορίζει συγκεκριμένες προϋποθέσεις οι οποίες δεν ήταν δυνατόν να εκπληρωθούν μέχρι το τέλος του έτους. Στη δευτερολογία μου θα σας πω τι σχεδιάζουμε να κάνουμε για την επόμενη χρονιά.
Ευχαριστούμε. Τον λόγο έχει ο κ. Χατζηδημητρίου για τρία λεπτά.
Ευχαριστώ, κύριε Πρόεδρε. Κύριε Υπουργέ, θα έπρεπε μάλλον να ξεκινήσουμε από τη δευτερολογία σας, γιατί αυτά ήταν τα γνωστά. Επομένως, θα εμπλουτίσω με δυο ερωτήματα ακόμη την ερώτησή μου, για να απαντήσετε συνολικά. Αυτό, λοιπόν, που είπατε είναι, πρώτον, ότι δεν υπήρχε προσφορά από αναδόχους. Έχουμε ένα κενό για το τι θα γίνεται σε αυτές τις περιπτώσεις. Λόγω της οικονομικής κρίσης είναι πιθανό να συμβεί το ίδιο και σε άλλους τέτοιους διαγωνισμούς που είναι πολύ σημαντικοί. Ειδικά οι διαγωνισμοί που αφορούν στα παιδιά μας και στην υγεία τους είναι πολύ σημαντικοί. Θα πρέπει πιθανόν να σχεδιάσουμε λύσεις για τις περιπτώσεις που δεν προχωρούν οι διαγωνισμοί, ακόμη κι αν προχωρούμε - και πρέπει να το στηρίξουμε όλοι μας - σε απευθείας ανάθεση. Διότι, όπως καταλαβαίνετε, πρώτον, τα παιδιά μας στερήθηκαν τα φρέσκα φρούτα και λαχανικά και δεύτερον, χάσαμε 3,1 εκατομμύρια που ήταν χρήματα της Ευρωπαϊκής Ένωσης. Το 1,3 εκατομμύριο ήταν το συμπλήρωμα από τη δική μας την πλευρά. Και αυτά τα χρήματα, αυτές τις εποχές, θα ήταν μια ενίσχυση προς τους αγρότες της χώρας μας, όπως και να το κάνουμε. Από εκεί και πέρα, ξέρετε πολύ καλά ότι οι γονείς και τα παιδιά δεν καταλαβαίνουν εύκολα από ξύλινες διατυπώσεις και από προβλήματα διαδικαστικά. Επομένως θα πρέπει πιθανόν και εσείς να συμβάλετε, καθώς σας βλέπουμε ότι είστε δραστήριος και προσπαθείτε να αντιμετωπίσετε τα προβλήματα. Είναι άλλο ζήτημα η λύση, αλλά τις αγνές προθέσεις σίγουρα τις έχετε. Φυσικά είμαστε στη διάθεσή σας κι εμείς ως Ποτάμι, γιατί τέτοιου είδους ζητήματα δεν έχουν κόμμα, χρώμα ή διαφορετικές απόψεις. Μία είναι η άποψη και μία πρέπει να είναι η προσπάθεια και να είναι κοινή. Κύριε Υπουργέ, θέλω να συμπληρώσω λίγο την ερώτησή μου, γιατί έχετε την εμπειρία και των προηγουμένων ετών. Είναι αλήθεια ότι πολλές φορές οι διαγωνισμοί δεν οδηγούσαν πουθενά, διότι αυτοί που συμμετείχαν, εσκεμμένα δημιουργούσαν προβλήματα λόγω του ακραίου ανταγωνισμού; Ξέρετε τις καταγγελίες που υπάρχουν για την ποιότητα των προϊόντων που έφθαναν τελικά στα χέρια των παιδιών μας. Σίγουρα γνωρίζετε τις συγκεκριμένες καταγγελίες, οι οποίες έγιναν πολλές φορές. Θα ήθελα, επίσης, να συμπληρώσω τη βασική μου ερώτηση, κάτι που δεν θέλω να θεωρηθεί ως κάτι πονηρό. Υπάρχει περίπτωση αυτή η έλλειψη του ποσού, του 1,3 εκατομμυρίου ευρώ, που πρέπει να συμπληρώσουμε εμείς σαν κράτος - και επειδή η διάθεση του συγκεκριμένου ποσού γίνεται μέσω ΟΠΕΚΕΠΕ, αν δεν κάνω λάθος - να οδήγησε στην ακύρωση του διαγωνισμού ή στο φόβο των συμμετεχόντων ή των αναδόχων για να μη συμμετέχουν στο συγκεκριμένο διαγωνισμό; Ευχαριστώ.
Ευχαριστούμε. Ο κύριος Υπουργός έχει τον λόγο για τρία λεπτά.
Τώρα μπήκατε στην ουσία. Κατ' αρχάς, δεν υπάρχει καμμία, μα, καμμία περίπτωση να αποσύρθηκε η συγκεκριμένη απόφαση εξαιτίας του 1,3 εκατομμυρίου ευρώ, τα οποία αφορούν την κρατική συμμετοχή, όπως είπατε. Ο ΟΠΕΚΕΠΕ έχει διαθέσιμα για να καλύψουμε πολλαπλάσιες, θα έλεγα, υποχρεώσεις - αν υπήρχαν - από την εφαρμογή του συγκεκριμένου προγράμματος. Όμως, είναι ώρα να δούμε τι έχει γίνει μέχρι σήμερα κατά τις προηγούμενες χρονιές: Δεν ήταν καλή - χρησιμοποιώ απλά αυτή τη λέξη - η εκτέλεση του προγράμματος. Δεν θέλουμε να επαναληφθούν φαινόμενα σαν κι αυτά της διανομής προϊόντων υποβαθμισμένης ποιότητας. Κύριε Πρόεδρε, εισαγόμενα έτρωγαν οι μαθητές και, μάλιστα, βρέθηκαν υπολείμματα. Μέχρι και αχλάδια από την Αργεντινή έχουν έρθει. Δεν θέλω να πω περισσότερες λεπτομέρειες. Άρα, πρέπει να δούμε πώς θα δημιουργήσουμε τις προϋποθέσεις εκείνες ούτως ώστε την επόμενη χρονιά να μπούμε σε μία πορεία καλής εκτέλεσης του συγκεκριμένου προγράμματος. Πραγματικά, η επιθυμία μας είναι, σε συνεννόηση με το Υπουργείο Παιδείας, να υλοποιήσουμε το συγκεκριμένο πρόγραμμα, όχι μόνο σε επίπεδο χρήσης των νωπών προϊόντων, των φρούτων κλπ., αλλά και σε επίπεδο ενημέρωσης των μαθητών πάνω στην αναγκαιότητα να εντάξουν στο διαιτολόγιό τους τα συγκεκριμένα προϊόντα. Μιλώ γι' αυτό που αναφέρατε εσείς προηγουμένως, την αντιμετώπιση, δηλαδή, της παχυσαρκίας. Εμείς το λέμε υγιεινή διατροφή. Εμείς, λοιπόν, σε επαφή με το Υπουργείο Παιδείας, όπως σας είπα, και με φορείς γενικά του αγροτικού χώρου, σχεδιάζουμε το συγκεκριμένο έργο για τον ερχόμενο χρόνο. Αυτήν την ώρα το Υπουργείο δεν έχει τη δυνατότητα να αναλάβει το συγκεκριμένο έργο. Ξέρετε τι ελλείψεις υπάρχουν σε προσωπικό. Δεν μπορούμε, λοιπόν, να μπούμε σ' αυτήν τη διαδικασία. Όμως, θα έχουμε μία συνεργασία. Επειδή σας μίλησα προηγουμένως για ένα πρόγραμμα που ξεκινάμε και αφορά ιδιαίτερα δράσεις ενημέρωσης των σχολείων, των παιδιών για την αναγκαιότητα κατανάλωσης φρέσκων φρούτων και λαχανικών, εγώ σας λέω ότι ήδη υπογράψαμε ένα πρόγραμμα ύψους 2.200.000 ευρώ. Φορέας υλοποίησης του συγκεκριμένου προγράμματος, μετά από την υπογραφή της σχετικής σύμβασης, είναι ο Αγροτικός Συνεταιρισμός της Ζαγοράς Πηλίου. Στόχος είναι, βοηθώντας και εμείς, παρακολουθώντας, να υπηρετηθεί - όσο το δυνατόν - αυτό που αποτελεί βασική στόχευση και δική σας και δική μας. Το πρόγραμμα περιλαμβάνει επισκέψεις, ενημερώσεις. Θα έλεγα ότι είναι μια αλυσίδα παρεμβάσεων, που πιστεύουμε ότι βοηθά προς αυτήν την κατεύθυνση. Κλείνοντας, θα ήθελα να σας πω ότι πραγματικά χρειαζόμαστε και τη δική σας παρουσία και συμμετοχή σε αυτή την προσπάθεια, ιδιαίτερα επειδή προέρχεστε και από ένα χώρο, από τη βόρεια Ελλάδα, όπου ένα μεγάλο μέρος των φρούτων και των λαχανικών πρέπει να απορροφηθεί από αυτές τις περιοχές. Γνωρίζουμε τα προβλήματα από το εμπάργκο. Και επειδή υπάρχει και η δυνατότητα χρηματοδότησης της συγκεκριμένης απόσυρσης για κοινωνικούς λόγους και από την Ευρωπαϊκή Επιτροπή, πρέπει να το δούμε στο σύνολό του, ούτως ώστε να είναι αποδοτικό και για τους παραγωγούς και βεβαίως οι μαθητές να καταναλώνουν υγιεινά κυρίως προϊόντα.
Ευχαριστούμε τον κύριο Υπουργό. Πριν συζητήσουμε την τελευταία εκ των επικαίρων ερωτήσεων, θα αναγνώσω τις ερωτήσεις οι οποίες σήμερα για διάφορους λόγους δεν θα συζητηθούν. Η πρώτη με αριθμό 186/5-5-2015 επίκαιρη ερώτηση πρώτου κύκλου του Βουλευτή Β΄ Περιφέρειας Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με τη μελέτη διευθέτησης - οριοθέτησης του Μεγάλου Ρέματος της Ραφήνας, δεν θα συζητηθεί λόγω αναρμοδιότητας και διαγράφεται. Η πέμπτη με αριθμό 178/4-5-2015 επίκαιρη ερώτηση πρώτου κύκλου του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Επικρατείας, σχετικά με την προσφυγή στη δικαιοσύνη των τηλεοπτικών σταθμών για τις αποφάσεις του Υπουργού Επικρατείας να καταβάλλουν το τέλος χρήσης συχνοτήτων, δεν θα συζητηθεί λόγω κωλύματος Υπουργού και διαγράφεται. Η δεύτερη με αριθμό 166/28-4-2015 επίκαιρη ερώτηση δευτέρου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την εκμετάλλευση του εθνικού μας πλούτου και την ενεργειακή πολιτική, δεν θα συζητηθεί λόγω κωλύματος Υπουργού και διαγράφεται. Η πρώτη με αριθμό 1402/1-4-2015 ερώτηση του Βουλευτή Β΄ Περιφέρειας Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την καθυστέρηση στην Ανάρτηση Δασικών Χαρτών και μέτρα προστασίας δασών και δασικών εκτάσεων, δεν θα συζητηθεί λόγω κωλύματος Υπουργού και διαγράφεται. Η δεύτερη με αριθμό 546/6-3-2015 ερώτηση του Βουλευτή Β΄ Περιφέρειας Αθηνών του Ποταμιού κ. Γεωργίου Αμυρά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με τις δεσμεύσεις που ανέλαβε η Κυβέρνηση σε θέματα περιβάλλοντος και ενέργειας, δεν θα συζητηθεί λόγω κωλύματος Υπουργού και διαγράφεται. Η τρίτη με αριθμό 1127/26-3-2015 ερώτηση του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με τις καθυστερήσεις πληρωμών του προγράμματος «Εξοικονόμηση κατ' Οίκον», δεν θα συζητηθεί λόγω κωλύματος Υπουργού και διαγράφεται. Η τέταρτη με αριθμό 176/20-2-2015 ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την μονάδα βιομάζας στη θέση Κοπανάδες στην Π.Ε. Ηρακλείου, δεν θα συζητηθεί λόγω κωλύματος Υπουργού και διαγράφεται. Η πέμπτη με αριθμό 836/16-3-2015 ερώτηση του Βουλευτή Β΄ Αθηνών του Πανελληνίου Σοσιαλιστικού Κινήματος κ. Ανδρέα Λοβέρδου προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την Ρυθμιστική Αρχή Ενέργειας, δεν θα συζητηθεί λόγω κωλύματος Υπουργού και διαγράφεται. Για τις ερωτήσεις του κ. Συντυχάκη και του κ. Λοβέρδου έγινε προηγούμενα μια εκτενής αναφορά από την πλευρά των δύο Βουλευτών. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και δύο εκπαιδευτικοί συνοδοί τους από το 20ο Δημοτικό Σχολείο Ηλιούπολης. Επίσης, από τα ίδια θεωρεία παρακολουθούν τη συνεδρίαση, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και δύο εκπαιδευτικοί συνοδοί τους από το 4ο Δημοτικό Σχολείο Ελληνικού. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωράμε στην τελευταία για σήμερα, την πρώτη με αριθμό 181/5-5-2015 επίκαιρη ερώτηση δεύτερου κύκλου, του Βουλευτή Αργολίδος του Συνασπισμού Ριζοσπαστικής Αριστεράς κ. Δημητρίου Κοδέλα προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με το πιστοποιητικό γνώσεων και την κατάρτιση στην ορθολογική χρήση των γεωργικών φαρμάκων. Στην ερώτηση θα απαντήσει ο Αναπληρωτής Υπουργός Παραγωγικής Ανασυγκρότησης, Περιβάλλοντος και Ενέργειας κ. Ευάγγελος Αποστόλου. Κύριε Κοδέλα, έχετε τον λόγο για δύο λεπτά.
Κύριε Υπουργέ, η ερώτηση αφορά τις εξετάσεις που καλούνταν να δώσουν οι αγρότες για το πιστοποιητικό γνώσεων στην ορθολογική χρήση γεωργικών φαρμάκων. Ουσιαστικά, αυτό ως ανάγκη εκκινεί από την κοινοτική oδηγία του 2009 για την ορθολογική χρήση γεωργικών φαρμάκων. Ωστόσο, στο σημείο αυτό, θα ήθελα να διαβάσω τι ακριβώς αναφέρει η κοινοτική oδηγία του 2009. Στο άρθρο 5, λοιπόν, με τίτλο «Κατάρτιση» αναφέρει ότι μέχρι 14 Δεκεμβρίου 2013 τα κράτη - μέλη θεσπίζουν συστήματα χορήγησης πιστοποιητικού και ορίζουν τις αρμόδιες αρχές, που είναι υπεύθυνες για την υλοποίησή τους. Τα πιστοποιητικά αυτά παρέχουν τουλάχιστον απόδειξη επαρκούς γνώσης των θεμάτων του παραρτήματος Ι, η οποία αποκτάται είτε μέσω κατάρτισης είτε με άλλα μέσα. Αυτό το αναφέρω, γιατί στη συνέχεια και με βάση το ν. 4036 αυτή η oδηγία ενσωματώθηκε στο Εθνικό Δίκαιο και στη συνέχεια με την ΚΥΑ της 22-7-2013 και ενώ ουσιαστικά η κοινοτική οδηγία μιλάει κυρίως για κατάρτιση, ώστε να πιστοποιείται η επαρκής γνώση γύρω από θέματα ορθολογικής διαχείρισης των γεωργικών φαρμάκων, εδώ το βάρος δίνεται ουσιαστικά σε ένα σύστημα εξετάσεων, που μέσω αυτών χορηγείται το σχετικό πιστοποιητικό. Μάλιστα, αυτές οι εξετάσεις αφορούν διακόσιες είκοσι ερωτήσεις που πρέπει να γνωρίζουν οι αγρότες, οι οποίοι θα εξετάζονται σε πενήντα από αυτές. Οι εξετάσεις είναι πολλαπλής επιλογής. Ο αγρότης πληρώνει κάποιο τέλος συμμετοχής, το οποίο ξεκίνησε από τα 100 ευρώ. Μόλις τον περασμένο Γενάρη η προηγούμενη κυβέρνηση έκανε μία σταδιακή μείωση, δηλαδή 25 ευρώ έως 31 Μαρτίου και 50 ευρώ από 1η Απριλίου έως 31 Αυγούστου και 100 ευρώ από 1η Σεπτεμβρίου. Οι φορείς στους οποίους θα μπορούσαν να δώσουν εξετάσεις οι αγρότες είναι κυρίως ιδιωτικοί. Αρκεί να σας πω αυτό που αναφέρω και στην ερώτησή μου, δηλαδή ότι στις 20 Απριλίου του 2015 είχαν αναγγελθεί τριακόσιοι ογδόντα δύο ιδιωτικοί και μόλις δύο δημόσιοι φορείς κατάρτισης και τριακόσια εβδομήντα ιδιωτικά εξεταστικά κέντρα και μόλις επτά δημόσια. Η ερώτηση αφορά και την ηλικιακή σύνθεση, κύριε Υπουργέ, αλλά και τα διαρθρωτικά προβλήματα της ελληνικής γεωργίας και του αγροτικού πληθυσμού, των Ελλήνων αγροτών, τα οποία γνωρίζετε πολύ καλά. Με βάση, λοιπόν, το χαμηλό επίπεδο εκπαίδευσης που έχουν και με βάση το χαμηλό βαθμό εξοικείωσης στις νέες τεχνολογίες, κρίνουμε ότι αυτό το σύστημα είναι αναποτελεσματικό και θα οδηγήσει σε μεγάλη ταλαιπωρία τους Έλληνες αγρότες. Επίσης, θεωρούμε ότι προσθέτει οικονομικά βάρη, αφού και το τέλος αυτό υπάρχει, αλλά και περνά μέσα από ιδιωτικά ΙΕΚ, που έχουν ανοίξει μια φάμπρικα. Το τελευταίο σημείο κριτικής αφορά την αδιαφάνεια, καθώς υπάρχουν ενοχλήσεις από ιδιωτικά ΙΕΚ, όπου λένε ότι με 70, 75 και 100 ευρώ συμπληρώνουν άλλοι τις ερωτήσεις και παίρνει ο αγρότης το πιστοποιητικό στο χέρι. Επομένως, η ερώτηση αφορά το σε ποιες ενέργειες πρόκειται να προβεί το Υπουργείο, προκειμένου να απλοποιηθεί το σύστημα χορήγησης των πιστοποιητικών ορθολογικής χρήσης γεωργικών φαρμάκων, να βρεθούν εναλλακτικοί των εξετάσεων μέθοδοι εκπαίδευσης και χορήγησης πιστοποιητικού και να υποστηριχθεί το δημόσιο σύστημα εκπαίδευσης των αγροτών, ώστε να αποφευχθεί η άσκοπη ταλαιπωρία των αγροτών, αλλά και η οικονομική τους επιβάρυνση προς όφελος των ιδιωτικών συμφερόντων. Ουσιαστικά, κύριε Υπουργέ, θα μπορούσε να υπάρχει ένα παράλληλο σύστημα, στο οποίο να διατηρηθούν οι εξετάσεις και να δίνουν πενταετούς διάρκειας πιστοποιητικά γνώσεων, αλλά, παράλληλα, να υπάρχει και η διαδικασία σεμιναρίων, δηλαδή εκπαίδευσης και όποιος παρακολουθεί αυτά τα σεμινάρια, να παίρνει ένα διετές ή τριετές πιστοποιητικό, μέχρι να μπορεί να δώσει εξετάσεις. Ευχαριστώ πολύ.
Ευχαριστούμε, κύριε Κοδέλα. Τον λόγο έχει για τρία λεπτά ο κύριος Υπουργός.
Αγαπητέ συνάδελφε, όπως γνωρίζετε και εσείς, προτεραιότητα του Υπουργείου μας αποτελεί η βοήθεια προς τους παραγωγούς, ώστε να χρησιμοποιούν σωστά και ορθολογικά τα φυτοπροστατευτικά προϊόντα και βεβαίως, να τους διευκολύνουμε στη διαδικασία κατάρτισης και πιστοποίησης. Ωστόσο, υπάρχει ένας Κανονισμός ο οποίος μας υποχρεώνει σε ορισμένα πράγματα. Θα προσπαθήσουμε να τα συνδυάσουμε και τα δύο, απλουστεύοντας κυρίως τις διαδικασίες και καθιστώντας τες ταυτόχρονα αποτελεσματικές. Μόλις πριν από λίγες μέρες ανακοινώσαμε ότι η διαδικασία πιστοποίησης των αγροτών θα γίνεται υπό την ευθύνη του Υπουργείου Παραγωγικής Ανασυγκρότησης στις εκπαιδευτικές και ερευνητικές δομές του Οργανισμού «ΕΛΓΟ - ΔΗΜΗΤΡΑ», καθώς και στις περιφερειακές του υπηρεσίες. Προχωράμε, δηλαδή, στην ενεργοποίηση των δημοσίων φορέων για παροχή δωρεάν κατάρτισης στους παραγωγούς, οι οποίοι θα μπορούν να δίνουν εξετάσεις, μόνο με την πληρωμή του παράβολου, που από τα 100 ευρώ θα κατέβει έως το τέλος Αυγούστου στα 25 ευρώ και από τότε έως το τέλος του χρόνου θα πάει στα 50 ευρώ. Κυρίως το κάνουμε για να έρθουν οι αγρότες έγκαιρα και να προχωρήσουν στη συγκεκριμένη διαδικασία. Επίσης, απλοποιείται όλη η διαδικασία των εξετάσεων, με μείωση του συνολικού αριθμού των ερωτήσεων κατά 30%, ενώ κατά τη διάρκεια των εξετάσεων οι παραγωγοί θα πρέπει να απαντήσουν επιτυχώς σε είκοσι από τις σαράντα ερωτήσεις. Νομίζω πως μπαίνουμε σε μια διαδικασία απλούστευσης. Όσον αφορά, βεβαίως, το σχέδιο για την ορθολογική χρήση των φαρμάκων, σας είπα ότι υπάρχει η συγκεκριμένη οδηγία. Εμείς, ξεκινώντας μια προσπάθεια, θα προσπαθήσουμε να απλοποιήσουμε όλη αυτή τη διαδικασία. Βασικά, μπαίνουν δημόσιοι φορείς, αλλά και ιδιωτικοί φορείς. Ορισμένοι από τους δημόσιους φορείς είναι Ο «ΕΛΓΟ - ΔΗΜΗΤΡΑ», τα εκπαιδευτικά ιδρύματα τριτοβάθμιας εκπαίδευσης, το Μπενάκειο Φυτοπαθολογικό Ινστιτούτο, αλλά και οποιοσδήποτε άλλος δημόσιος φορέας που μπορεί να παράσχει το συγκεκριμένο αντικείμενο. Υπάρχουν και ιδιωτικοί φορείς, που θα μπουν σε πρώτη φάση στη συγκεκριμένη διαδικασία. Αυτά, όμως, με ένα συγκεκριμένο χρονικό ορίζοντα, διότι, όπως είπαμε, στόχος μας είναι πρωταρχικό ρόλο να παίζουν οι δημόσιοι φορείς και όσο το δυνατόν στη διαδρομή να καλύπτουν τις ανάγκες του αγροτικού χώρου, οι οποίες ανάγκες οπωσδήποτε δεν θα συνοδεύονται και με καταβολή οποιουδήποτε - ούτε καν ελαχίστου - τιμήματος. Οπότε, όπως καταλαβαίνετε, όλα πλέον πάνε στους δημόσιους φορείς, καταργώντας, ουσιαστικά, μέσα από αυτή τη διαδικασία τους ιδιώτες. Περισσότερα θα πω στη δευτερολογία μου.
Ευχαριστούμε. Τον λόγο έχει ο κ. Κοδέλας για τρία λεπτά.
Κύριε Υπουργέ, κατ' αρχάς να ξεκινήσω λέγοντας ότι επί του παρ' ότι θέλουμε να διευκολυνθεί η διαδικασία, είμαστε πολύ υπέρ της εκπαίδευσης των αγροτών - να είναι σαφές αυτό - και για την υγεία των ίδιων, αλλά και για την ποιότητα και την υγιεινή των προϊόντων που παράγουν. Νομίζω ότι αυτά που αναφέρατε είναι θετικές πρωτοβουλίες απλοποίησης του συστήματος και μείωσης του κόστους. Θα ήθελα όμως, να επιμείνω στο ότι χρειάζεται μεγαλύτερη τόλμη, κατά τη γνώμη μου, για τον εξής απλούστατον λόγο: Το προηγούμενο σκεπτικό του Υπουργείου, που χτίστηκε στη διάρκεια τριών, τεσσάρων χρόνων, γιατί συζητάμε για μια κοινοτική οδηγία του 2009 που έρχεται το 2015 να εφαρμοστεί και, μάλιστα, μέχρι τον Οκτώβριο του 2015- δηλαδή οι ημερομηνίες, οι προθεσμίες είναι πάρα πολύ ασφυκτικές - είναι το εξής: Με την τρέχουσα διαδικασία, έτσι όπως έχει χτιστεί, αντιμετωπίζεται με αρκετά γραφειοκρατικό και τεχνοκρατικό τρόπο ένα ζήτημα που αφορά χιλιάδες ανθρώπους της υπαίθρου. Και το λέω αυτό, γιατί πρέπει να μπούμε στην κατάσταση των αγροτών και πρέπει οι υπηρεσίες του Υπουργείου να πάνε λίγο και από την άλλη πλευρά. Με την έννοια αυτή, οι αγρότες έχουν τις πολύ μεγάλες αγωνίες για την παραγωγή και την επιβίωσή τους. Και δεν αναφέρομαι στους αγρότες ούτε του καναπέ ούτε των επιδοτήσεων. Αναφέρομαι στους αγρότες που στην παραγωγή που βγάζουν, εκεί συμπυκνώνεται ο ιδρώτας, ο κόπος, η αγωνία, ενός χρόνου, κάθε μήνα, εάν θέλετε η κόντρα που δίνουν στα φυσικά φαινόμενα και στον καιρό, με τον ΕΛΓΑ που πρέπει να δουν πώς θα αναμορφωθεί, με το χαράτσι που καλούνται αυτές τις μέρες να πληρώσουν στο ΟΣΔΕ, με το φορολογικό που έρχεται, παρ' όλη τη σημαντική πρωτοβουλία της Κυβέρνησης να εξαιρεθούν οι επιδοτήσεις έως 12.000 ευρώ και οι αποζημιώσεις. Θέλω να πω ότι ο Έλληνας αγρότης νιώθει μια μεγάλη αποξένωση, απομάκρυνση, έως και εχθρότητα, απέναντι στην ελληνική πολιτεία. Και αυτό, εάν θέλετε, για εμάς είναι ένα στοίχημα για το πώς θα οικοδομήσουμε δεσμούς εμπιστοσύνης, ώστε όλοι μαζί να γίνουμε συμμέτοχοι σε έναν κοινό αγώνα, που έχουμε - και η πολιτεία με τη σημερινή Κυβέρνηση, αλλά και ο αγροτικός κόσμος - για να στηρίξουμε την παραγωγή, τους αγρότες και τελικά την οικονομία και την ίδια τη χώρα. Με αυτήν την έννοια νομίζω ότι θα πρέπει αυτό το ζήτημα να το δούμε με αρκετή ευαισθησία και ευλυγισία, χωρίς να αναιρούμε το παλιό. Αν μπορούμε, όμως, να το τροποποιήσουμε με έναν τρόπο για να μην έρθουμε μπροστά σε προβλήματα. Γιατί στο τέλος της προθεσμίας θα υπάρχουν πολλές χιλιάδες ανθρώπων που δεν θα έχουν περάσει από τις εξετάσεις, δεν θα δικαιούνται να πάρουν φάρμακα, κάτι που σημαίνει ότι δεν θα μπορούν να παράγουν. Αναφέρατε κάτι πολύ σημαντικό για τις δομές του «ΕΛΓΟ - ΔΗΜΗΤΡΑ». Είναι σημαντικό όλη αυτή η κατεύθυνση που δίνετε να περάσει και μέσα ή κυρίως από δημόσιους φορείς. Πρόκειται για δομές που ρημάζουν - αρκετές από αυτές - και που δείχνουν - και θα αναφέρω συγκεκριμένα μετά - την εικόνα μιας Ελλάδας που κατέρρευσε ουσιαστικά και που μεθοδικά της στέρησαν τη δυνατότητα να στέκεται στα πόδια της. Κύριε Υπουργέ, την Τρίτη επισκέφθηκα το ΚΕΓΕ, το Κέντρο Γεωργικής Εκπαίδευσης στην Αργολίδα. Η κατάσταση είναι απελπιστική. Και αυτό συμβαίνει σε όλη τη χώρα. Δηλαδή βλέπεις τις υποδομές που υπήρχαν, έτοιμες, που δούλευαν πριν από αρκετά χρόνια και που έχουν μετατραπεί σε κουφάρια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα την ανοχή σας. Μιλάμε για μία υποδομή που έχει έναν εργαζόμενο. Ουσιαστικά, φύλαξη κάνει. Δεν κάνει κάτι άλλο ο άνθρωπος. Υπάρχουν θρανία και καρέκλες, που είναι βγαλμένα από τη δεκαετία του 1980. Θα μπορούσαμε, κύριε Πρόεδρε, αν θέλαμε να γυρίσουμε ταινία που να αφορά τη δεκαετία του 1980, να πάμε σε αυτό τον χώρο και να τον αξιοποιήσουμε σκηνοθετικά. Δεν έχει ούτε καν ίντερνετ και υπολογιστές. Επίσης, να αναφέρω κάτι που το γνωρίζετε: τον δενδροκομικό σταθμό Πόρου. Είναι οκτακόσια στρέμματα με μία μόνο εργαζόμενη, έτοιμα να ξεραθούν τα πάντα. Αυτό το λέω γιατί, παρ'ότι οι μέρες είναι δύσκολες, είναι αντιφατικές και οι εξελίξεις γύρω μας περίεργες, τα γνωρίζετε αυτά τα προβλήματα και είμαι βέβαιος για το ενδιαφέρον που είχατε επιδείξει και πριν και τώρα, αυτή την περίοδο. Αν εγώ θέλω να κρατήσω κάτι από την τοποθέτησή σας, γιατί ακόμη και οι εξετάσεις - θεωρώ ότι αυτό πρέπει να αλλάξει - έρχονται και παρέρχονται, είναι πώς θα καταφέρουμε, θα προσπαθήσουμε και θα εξαντλήσουμε κάθε δυνατότητα να ξαναδώσουμε ζωή σε αυτές τις δομές που υπάρχουν και ρημάζουν, δομές εκπαίδευσης και δομές έρευνας, ώστε πραγματικά και ο αγρότης να νιώσει ότι τα χρήματα που δίνει από τη φορολογία που θα του έρθει ή ακόμη και αυτά τα 25 ευρώ που θα κληθεί να δώσει, θα είναι ανταποδοτικά και θα επιστρέψουν δίπλα του. Νομίζω, λοιπόν, ότι το έργο αυτό είναι σημαντικό. Τα νούμερα των ανθρώπων, για να στελεχωθούν αυτές οι υποδομές δεν είναι μεγάλα. Και σε μία χώρα που ειδικά οι νέοι επιστήμονες, με ειδικότητες, με μεταπτυχιακά, καταρτισμένοι άνθρωποι, στερούνται του δικαιώματος να εργαστούν και να προσφέρουν και διώχνονται στη μετανάστευση, είναι σημαντικό να δούμε πώς μπορούν άμεσα να στελεχωθούν αυτές οι υποδομές, για να λειτουργήσουν πραγματικά. Αυτό θα το αναγνωρίσει ο αγροτικός κόσμος. Το ζητά ο αγροτικός κόσμος. Και αν θέλετε και έναν συμβολισμό, ότι ξαναζωντανεύει η παραγωγική μηχανή αυτής της χώρας επιτέλους, ώστε να μπορέσει να στέκεται στα πόδια της και να αντιμετωπίζει και επιτυχώς, αν θέλετε, εκβιασμούς και τελεσίγραφα από όποιους επιθυμούν μία άλλη πορεία. Ευχαριστώ πολύ.
Κι εμείς ευχαριστούμε. Τον λόγο έχει ο κύριος Υπουργός για τρία λεπτά.
Ευχαριστώ, κύριε Πρόεδρε. Είναι πολλαπλά τα προβλήματα του αγροτικού χώρου. Στόχος μας είναι η ριζοσπαστική αντιμετώπισή τους. Βρισκόμαστε μπροστά σε αγκυλώσεις, τις οποίες δεν μπορούμε να αντιμετωπίσουμε κόβοντας. Μπορούμε, όμως, μεθοδικά, μέσα από διαδικασίες που δείχνουν τον δρόμο, να τα αντιμετωπίσουμε. Και το αναφέρω ως παράδειγμα, μιας και στην τοποθέτησή σας το είπατε κι εσείς: Είναι δυνατόν τώρα να μιλάμε για ένα έργο που, αν το συγκρίνουμε με τις δυνατότητες που έχει ο «ΕΛΓΟ - ΔΗΜΗΤΡΑ» και με όλη την εξάπλωσή του στην υπόλοιπη Ελλάδα, να συζητάμε ποιος θα κάνει τη συγκεκριμένη δουλειά; Αγαπητοί συνάδελφοι, ιδιαίτερα όσον αφορά την αξιοποίηση των δυνατοτήτων του Υπουργείου, της ακίνητης περιουσίας του, των εγκαταστάσεων του Υπουργείου, θα έλεγα ότι πραγματικά επικρατεί ένα μπάχαλο, το οποίο πρέπει οπωσδήποτε να αντιμετωπίσουμε. Κυρίως, πρέπει να το βάλουμε σε μία πορεία αξιοποίησης όλων αυτών των δυνατοτήτων που έχει. Ειλικρινά - και αναφέρομαι γενικότερα στους οργανισμούς και στην όλη λειτουργία τους - υπάρχουν τέτοιες αγκυλώσεις, τέτοιες εξαρτήσεις, τέτοια διάρθρωση, που μας δημιουργεί εμπόδια. Θα τα αντιμετωπίσουμε όμως. Και πραγματικά, χρειαζόμαστε τη βοήθεια των Βουλευτών, όλων των φορέων του αγροτικού χώρου, για να μπορέσουν όλες αυτές οι δυνατότητες που κουβεντιάζαμε προηγουμένως και που όλοι αποδεχόμαστε για τον αγροτικό χώρο με μία προσπάθεια και με λίγες αλλαγές, να υλοποιηθούν. Θα είμαστε σε διαρκή επικοινωνία. Θα παρακολουθούμε τα ζητήματα. Αρχίζει το συγκεκριμένο πρόγραμμα. Έχουν γίνει έρευνες. Δεν θέλω να στεναχωρήσω τους αγρότες, αλλά και οι ίδιοι γνωρίζουν αυτήν τη διαδικασία της παράνομης χρήσης. Τη γνωρίζουν. Βεβαίως, μην ξεχνάμε ότι υπάρχει και μια οικονομική συγκυρία, που τους έχει κυριολεκτικά εξαθλιώσει. Άρα, να είμαστε όλοι μαζί σε αυτήν την προσπάθεια, για να έχουμε ένα τελικό αποτέλεσμα, που κυρίως θα φέρει τον αγροτικό χώρο στη θέση που του αρμόζει και του αξίζει στην ελληνική κοινωνία.
Ευχαριστούμε. Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 18ης Μαΐου 2015 το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου(Άρθρο 130 παράγραφοι 2 και 3 του Κανονισμού της Βουλής) 1. - Η με αριθμό 207/12-5-2015 επίκαιρη ερώτηση της Βουλευτού Β΄ Αθήνας του Συνασπισμού Ριζοσπαστικής Αριστεράς κ. Βασιλικής Κατριβάνου προς τον Υπουργό Εσωτερικών και Διοικητικής Ανασυγκρότησης, σχετικά με τις νέες προτεραιότητες της αντεγκληματικής πολιτικής και τον εκδημοκρατισμό της Αστυνομίας. 2. - Η με αριθμό 195/8-5-2015 επίκαιρη ερώτηση του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με το σχέδιο συγχώνευσης Αστυνομικών Τμημάτων. 3. - Η με αριθμό 204/11-5-2015 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τους Υπουργούς Οικονομίας, Υποδομών, Ναυτιλίας και Τουρισμού και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση της ανεργίας των Ελλήνων ναυτικών. 4. - Η με αριθμό 201/11-5-2015 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τους Υπουργούς Οικονομίας, Υποδομών, Ναυτιλίας και Τουρισμού και Οικονομικών, σχετικά με την αναμόρφωση των κανόνων λειτουργίας της «ΤΕΙΡΕΣΙΑΣ ΑΕ», την εξεύρεση λύσης για τους επιχειρηματίες εμπόρους και αγρότες που αδυνατούν να ανταποκριθούν στις οικονομικές υποχρεώσεις τους, καθώς και την εκ νέου απαγόρευση πλειστηριασμών της πρώτης κατοικίας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 196/8-5-2015 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγακα προς τον Υπουργό Εσωτερικών και Διοικητικής Ανασυγκρότησης, σχετικά με την απένταξη του έργου «Κατασκευή πεζοδρομίων πόλης Παραμυθιάς» στην Παραμυθιά Θεσπρωτίας. 2. Η με αριθμό 205/11-5-2015 επίκαιρη ερώτηση του Βουλευτή Σερρών του Λαϊκού Συνδέσμου - Χρυσή Αυγή κ. Αρτεμίου Ματθαιόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την κατάσταση που επικρατεί στις φυλακές της χώρας. 3. Η με αριθμό 202/11-5-2015 επίκαιρη ερώτηση του Βουλευτή Εύβοιας των Ανεξαρτήτων Ελλήνων κ. Νικολάου Μαυραγάνη προς τον Υπουργό Εσωτερικών και Διοικητικής Ανασυγκρότησης, σχετικά με την πρόθεση της Κυβέρνησης για την απασχόληση τριάντα εργαζομένων στο Δήμο Διρφύων - Μεσσαπίων. 4. Η με αριθμό 187/5-5-2015 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την αποκρατικοποίηση των δεκατεσσάρων περιφερειακών αεροδρομίων. 5. Η με αριθμό 172/30-4-2015 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την νομοθετική κατοχύρωση των αναπηρικών συντάξεων και του ακατάσχετου πρώτης κατοικίας. 6. Η με αριθμό 168/28-4-2015 επίκαιρη ερώτηση του Βουλευτή Β΄ Αθήνας του Λαϊκού Συνδέσμου - Χρυσή Αυγή κ. Ηλία Παναγιώταρου προς τους Υπουργούς Εξωτερικών και Επικρατείας, σχετικά με την «εκχώρηση του ονόματος της Μακεδονίας μας στους σκοπιανούς». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφο 5 του Κανονισμού της Βουλής) 1. Η με αριθμό 1328/3-3-2015 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την ιδιωτικοποίηση του Οργανισμού Λιμένος Πειραιά (ΟΛΠ). Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Ερωτάται το Σώμα: Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.27' λύεται η συνεδρίαση για τη Δευτέρα 18 Μαΐου 2015 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.